
    D E C E B A L 
 (poem dramatic în 3 acte) 
Redacţie scenică de Mihai PREPELIŢĂ       
  PERSONAJELE: 
 
  D E C E B A L, fiul lui Scorillo, Regele dacilor 
  I A R O M I R, Regele iazigilor, aliat al romanilor, prizonier la daci 
  B O R I S, fiu de rege, un viclean 
  C E L S U S, diriguitorul Corului 
  D I U R P A N E U, fost Rege, orb, Capul preoţilor daci 
  D O C H I A, fiica lui Decebal 
  T R A I A N, Împăratul Romei 
  L O N G I N U S, general roman, consul, trimisul Romei 
 
  Un dac bătrân (Decebal deghizat) 
  Un adolescent, călăuza lui Diurpaneu 
  Un libert, confidentul lui Longinus 
  Un paj 
 
  O ceată de oşteni daci 
  Câţiva legionari romani în zale 
 
  C O R U L 
 
                                        Acţiunea are loc în Dacia, a.105-106, e.n. 
  
PRETEXT   
 
 Cel mai însemnat război pe acea vreme pentru romani a fost cel împotriva dacilor, 
care îl avea atunci în fruntea lor pe Decebal, om cu mare pricepere în treburile războiului, 
cu mare iscusinţă şi în executarea operaţiilor de luptă. Ştia foarte bine când era momentul 
să atace şi când trebuia să se retragă, era meşter în a întinde o cursă şi în a câştiga victoria 
în luptă, iscusit când era cazul să profite din plin de victorie sau când era în folosul lui să 
părăsească bătălia, dacă se simţea în inferioritate. Aceste însuşiri au făcut din Decebal 
pentru multă vreme un adversar al romanilor demn de temut. 
 
        Dio CASSIUS 
 
 
A C T U L   I 
  
  Cetatea de scaun a Daciei – Sarmizegetusa... 
Bătăi înfundate de ciocane, lovind în ilăie... Oşteni daci, cu capetele descoperite, cu 
plete lungi, lăsate pe umeri, retezate pe frunte, goi până la brâu, câte 2-3 în guri de peşteri, 
robotind din greu – ei meşteresc scuturi rotunde şi spade încovoiate... 
În stânga – un şirag de trepte cioplite în stâncă. Ele duc spre Sala Tronului. 
DECEBAL, rezemat cu bărbia în pumn, stă încremenit pe Tron, ca o statuie. La doar 
câţiva paşi – în faţa lui, se află BORIS (cu accentul pe O) . În capul scărilor – un Paj... 
Pe arena din centru – un teren de legătură simbolică între dacii din fund şi Sala 
Tronului – CORUL, în frunte cu Pater CELSUS: douăsprezece femei dace, îmbrăcate în 
cămaşe lungi, cu bizarău, din pânză aspră, desculţe, cu câte un mănunchi de busuioc în 
mână... 
 
CELSUS: 
Pe când nu era moarte, 
Nimic nemuritor, 
Nici sâmburul luminii 
De viaţă dătător, 
Nu era azi, nici mâine, 
Nici ieri, nici totdeauna, 
Căci unul erau toate 
Şi totul era una; 
Pe când pământul, cerul, 
Văzduhul, lumea toată 
Erau din rândul celor 
Ce n-au fost niciodată, 
Pe-atunci erai Tu singur, 
Încât mă-întreb în sine-mi: 
Au cine-i zeul cărui 
Plecăm a noastre inemi? 
El singur zeu stătut-au 
Nainte de-a fi zeii 
Şi din noian de ape 
Puteri au dat scânteii, 
El zeilor dă suflet 
Şi lumii fericire, 
El este-al omenirii 
Izvor de mântuire: 
Sus inimile voastre! 
Cântare aduceţi-i – 
El este moartea morţii 
Şi învierea vieţii! 
CORUL (ridicând mâinile spre ceruri): 
El este moartea morţii 
Şi învierea vieţii! 
  
(Grupurile de daci se înviorează tot mai mult, lovind cu ciocanele). 
   
CELSUS: 
  O lume bate 
  În roş oţel... 
  CORUL: 
  O lume bate 
  În roş oţel, 
  Ce vreţi a face – 
  Făceţi din el. 
  Voiţi coroane, 
  O, regi făloşi! 
  Mişcaţi ciocane 
  Pe fierul roş... 
  DACII (din gurile peşterilor): 
  Ur-r-rah!!! 
  CELSUS: 
  Voiţi popoare 
  Şi mândre ţări... 
  CORUL: 
  Voiţi popoare 
Şi mândre ţări, 
Şi sânta mare 
S-aveţi sub scări, 
Să mişte toate 
L-a vost-cuvânt, 
Întunecate 
Şi tremurând –  
Lăsaţi ciocanul 
Să bată fier: 
În el coroane, 
În el puteri... 
DACII (din gurile peşterilor): 
Ur-r-rah!!! 
DECEBAL (acoperind cu vocea sa dură făuritorii de arme): 
Auziţi, auziţi cum inima d-oţel 
A Daciei se zbate cu putere?! 
În van mă-nvingeţi, înzadar înfipta-ţi 
Vulturul de aur în pământul negru 
Şi sânt al Daciei vechi... Victoria voastră 
Din ce în ce mai mari puteri îmi dă! 
  
(Se uită la stindardul dacilor din spatele tronului – un cap de lup cu trup de şarpe, cu 
gura deschisă, parcă anume să prindă şi să înghită depărtările cu toţi potrivnicii). 
 
O, cap de lup, ce eşti atât de crunt –  
În noaptea istoriei îl ridici cu fală 
Şi-nfricoşat îl scuturi – vie! Vie! 
CORUL: 
Dacia – vie! Dacia – vie!!! 
DECEBAL: 
Este serbare, domnii mei! Serbare! 
Victoria de-ntăi după cădere, 
Ziua de-ntăi după adâncă noapte: 
Azi oastea noastră a învins iazigii... 
CORUL: 
Azi oastea noastră a învins iazigii! 
DECEBAL: 
Ieri cine mă ştia?... Cine ştia 
Că-mi trecea-n minte ca să-mi pun genunchiul 
Pe fruntea-mpărăteştei armii – 
Pe acel sigil, 
Cu care istoria neînţeleasă, veche, 
Pecetluit-a-n cartea lumei soarta 
Popoarelor... Azi toţi o ştiu... Învinsul 
Desfăşură puteri atât de mari, 
Încât povestea numelui de Dac 
Pătrunde cartea, filele ei vechi 
Cu-ntunecosul cânt de mântuire, 
Încât la soarta noastră 
Popoare-ntregi privesc ca la o stea... 
CORUL: 
La soarta noastră 
Popoare-ntregi privesc ca la o stea! 
DECEBAL: 
Ieri încă slabi, astăzi se grămădeşte 
Evul întreg în braţul nostru fier... 
Eu am fost punctul care-n marea lumei 
Cea liniştită m-am mişcat – şi marea, 
Marea întreagă s-a mişcat cu mine! 
Din codri-antici, din pustii de gheaţă, 
De sub lumina aurorei boreale 
Şi din dumbrăvi de laur, din pustia 
Egipetului vechi, a Libiei ruine, 
Porniţi de constelaţii sângeroase, 
Cu mintea-aprinsă de preoţi bătrâni, 
Popoarele pornesc în contra Romei... 
CELSUS (aparte): 
Vai ţie, al Daciei Domn! De trei ori vai! 
CORUL: 
Vai ţie, al Daciei Domn! De trei ori vai! 
BORIS: 
Ieri încă inamic ţi-am fost, o Rege, 
Şi inamic ţi-oi fi cât oi vide 
Genunchi plecându-ţi la piciorul Romei.. 
Azi însă, când decizi ca ea să cadă, –   
Eu, fiu de rege... Din istoria mare 
A neamului meu vechi... O umbr-apar 
Şi spada-mi la piciorul tău depun – 
Genunchii-i plec şi fruntea mea cea rasă – , 
Ridic-o iar şi dă-mi-o iar în mână 
Şi spune-mi ce să fac cu ea: Ce vrei! 
DECEBAL: 
Ieri încă eu credeam, vlăstar de regi, 
C-a Daciei coroană-i ţinta ta... 
Azi împăcat te văd şi te iubesc. 
Te scoală dar... Cine ar fi ştiut 
Că-n capul tău, în ochii tăi adânci 
Trăiesc gânduri rebele ca-ntr-al meu... 
BORIS: 
Îţi jur credinţă, Decebal! Credinţă pân-la moarte... 
DECEBAL: 
Eşti drept nepot al lui Diurpaneus – 
Rege-al Daciei tu erai să fii... O, Boris! 
Dară bătrânul m-a ales pe mine, 
Pe care de la plug războiul crunt 
M-a ridicat în fruntea unei armii... 
Dacă dintr-un ţăran făcu un Rege... 
El n-a cedat decât voinţei reci 
Ne-nduplecate, izbitoare, mari 
Unui popor cu aspirări eterne... 
Nici că credeam v-odată că un sânge 
Nobil, cum este cel dintr-al tău piept, 
Sânge-al lui Burebist, Diurpaneu – 
Ar fi putut să mişte-n inima-ţi 
Alte simţiri decât ce le ghicesc, 
Dar te-am văzut sinistru ş-adâncit, 
Tăcut, purtat de-o tainică durere, 
Dureri cum se-ntrevăd pe frunţi de regi 
Şi am crezut... 
BORIS: 
Ce ai crezut? 
DECEBAL: 
Ce am crezut – am şi uitat... 
BORIS: 
Putut-am şti c-a ta îngenunchere 
Izvor e numai la dorinţi de-acestea? 
Ce-mi pasă mie cum pe rege-l cheamă, 
Dacă e ma-are Dacia? De-i mare – 
Atunci fii tu, fie orişicine Rege! 
În el trăiesc şi eu – şi pentru el 
Dă-mi un popor, cu care să mă laud, 
O ţară dă-mi, ca s-o ridic în cer: 
Atunci voi fi ca sclavul cel din urmă, 
Ce pietre cară la zidirea mare 
Şi bucuros o face, căci piatra 
Nemuritoare-i în zidire – eternă!... 
CELSUS: 
Prevestitori de rele, zmeii Daciei, 
Ca nişte constelaţii, sângeros-profetici, 
Au strălucit în faţa Romei vechi. 
O lume-a tremurat la arătare 
Şi marea şi-a-ndoit spumaţii muri 
Naintea mândrei fulgerări a lor... 
CORUL: 
Şi marea şi-a-ndoit spumaţii muri 
Naintea mândrei fulgerări a lor! 
PAJUL: 
Principele iazig, prins în război... 
A vă vorbi el cere. 
DECEBAL: 
Să untre dar! 
  
(către Boris) 
 
Vom discuta pe urmă, Boris. Şi ţine minte 
Voroavele ce ţi-am rostit din inimă... 
  
(Boris iese). 
  
(PAJUL îl introduce pe IAROMIR până în faţa lui DECEBAL şi revine la locul său din 
prag). 
  
  DECEBAL (salutându-l pe IAROMIR printr-un gest larg): 
  Deşi duşman – îţi zic bine-ai venit! 
  Eu duşmanii mei nu-i urăsc... ci bat, 
  Dară învinşi – eu îi iubesc, principe! 
  IAROMIR: 
  Precum iubesc şi eu pe-ai mei duşmani... 
  DECEBAL: 
  Nu crede că dorinţe oarbe-n mine, 
  Dorinţi de glorie-mi prescriu pasul – 
  O ţintă am... Şi l-a ei împlinire 
  Eu pe amici îi chem... Pe inamici izbesc... 
  Am pronunţat o vorbă mare... Cadă! 
  IAROMIR: 
  Da, Decebal, cu tine aş zice eu – 
  Se pot uni popoare şi popoare... Un obicei 
  Vechi şi cuminte îl au corăbierii... 
  DECEBAL: 
  Doresc să-l ştiu din gura ta de rege – 
  Am mulţi vecini în juru-mi, dar unu-i Iaromir! 
  IAROMIR: 
  Corăbierii nu se-ndreaptă decât după steaua, 
  Care pe cer etern stă la un loc. 
  Tu eşti o stea... Dară te mişti... Nu stai... 
  DECEBAL: 
  Până aici îi fi având dreptate... 
  IAROMIR: 
  Eternă-însă pe cerul Omenirii 
  Pare a fi o singură steluţă – a Romei... 
  Tu nu ştii ce voieşti... Eşti oceanul – 
  Dorinţi fără de margini îl îngân, 
  Răcnind înalţă braţele-i spumate 
  De nori şi-n urmă-n bolta lumei bate. 
  Un ocean sălbatic... În van fulgere de foc 
  Apără cerul. El încredinţatu-i 
  Că bolta cea albastră e palatu-i: 
  Cu-asalt el vrea s-o ia ca pe-o cetate, 
  Rănit de fulgere el se-ncovoaie 
  Şi vigelia-l reîmpinge-n patu-i. 
  Apoi adoarme-adânc copilărosul 
  Titan... Un cer în faţa-i se îndoaie. 
  Tot ce-a dorit – visează c-are: 
  Tărie, stele, luna drept coroană. 
  Dormind murmură, murmurând tresare 
  Şi când trezit el vede iar că cerul 
  La locu-i stă, cum că nimic nu are 
  Din sânta-i înălţime – el turbează 
  Din nou... Astfel sunteţi şi voi, o, daci! 
  CELSUS: 
  Astfel suntem – un ocean în spume, 
  Un ocean de-a pururea vom fi... 
CORUL: 
Astfel suntem – un ocean în spume, 
Un ocean de-a pururea vom fi! 
IAROMIR: 
Ştiţi voi ce vreţi: să coborâţi vreţi cerul 
Spre a-l amesteca în visul vostru... 
Noi ducem nava după cursul nostru, 
Oricâtuşi marea s-ar nălţa în sus 
După o stea ce printre muri pătrunde, 
După o stea c-etern rămâne-n loc. 
DECEBAL: 
Tu ai găsit-o... Vorba ce ne-nseamnă 
Furtuna, da! Oceanul! Vijelia... 
Astăzi o lume-n fundul ei visează 
Şi stele poartă pe oglinda-i creaţă, 
Dar mâini ea falnică, cumplit turbează 
Şi mişcă lumea ei – neagră, măreaţă 
Pe-ale ei mii şi mii de-nalte braţe, 
Ducând pieirea, ţări înmormântează... 
Azi duc diluviu... Mâine: murmuire – 
O armonie care capăt n-are, 
Astfel i-a ei întunecată fire, 
Astfel e sufletu-n antica mare – 
Ce-i pasă ce simţiri o să vă-nspire 
Indiferentă... Solitară... Mare! 
Astfel e dacul – el s-avântă-n luptă, 
El luptă... Luptă ş-apoi piere! 
CORUL: 
Astfel e dacul – el s-avântă-n luptă, 
El luptă... Luptă ş-apoi piere! 
IAROMIR: 
Şi noi vrem luptă, dară nu pieire: 
Şi dacă cerul soarta o constelă 
Asupr-unui popor – nu-l turburăm... 
DECEBAL: 
Tu ştii ce sunt acei pe care-i aperi, 
Acei romani... Ei sunt tiranii lumei! 
CORUL: 
Aşa-i! Romanii sunt tiranii lumei, 
Ei n-ascultară sfaturile humei... 
DECEBAL: 
Da! Ca amici vă leagă-ntăi de ei 
Spre a vă bate-apoi cu vergi de fier... 
O, Iaromir... Ai fost v-odată-n Roma, 
Văzut-ai tu gladiatorii... Oameni... 
Oameni, ca ei, ca noi... Ba chiar de-ai noştri! 
Să vezi apoi acel popor disculţ, 
Neprimitor şi schimbăcios, şi crud, 
Ce se adună de privesc râzând 
Cum c-animale luptă între ei 
Gladiatorii sclavi... Ce-adesea sunt 
Feciori de regi, a căror singură 
Nenorocire a fost bravura-n luptă – 
Ce nu au altă vină pe-acest pământ, 
Decât c-au fost ceea ce-au fost... Văzut-ai 
Tu un Triumf... Văzut-ai regi bătrâni, 
Cei oameni obosiţi, ades nefericiţi, 
Trăgând la car, la Carul de Triumf – 
Închipuie-ţi cei mii şi mii de ochi 
Reci, nemiloşi, privind acel spectacul! 
IAROMIR: 
Nu-mi pot imagina, mărite Rege... 
DECEBAL: 
O crudă tiranie de dânşii înmiită, 
Încât nimic pe lume seamăn n-are – 
Nenorocire-adâncă, în care ei căzut-au, 
Mai grea decât ruşinea ce o poartă. 
Văzut-ai sclavii tu? Văzut-ai 
Ce-nţelepciune, ştiinţă şi lumină 
Degajă acele inime de sclavi? 
Gladiatori cu corpul sunt aceia, 
A cărora putere este mare, 
Gladiatori ai spiritului sunt 
Acei, a căror minte este clară! 
Tot ce-i strein – este al lor, 
Tot ce-i puternic e gladiator. 
Şi-anume-acest popor plin de trufie, 
Leneş şi orb, neputincios şi rece, 
Acea adunătură de tâlhari 
Despreţuiesc o lume – ş-o domină... 
CORUL: 
Acea adunătură de tâlhari 
Despreţuiesc o lume – ş-o domină! 
DECEBAL: 
Ce le e lor nobleţea, preamărirea, 
Înţelepciunea, sufletul, mândria – 
La ei acestea sunt nişte prostii 
Şi piedici sunt în drumul de mărire: 
De le găsesc în inamic – îl scuipă 
Acei ce domnesc lumea... Sclavi ei înşii 
Ai propriului nume, al celui ce-i mai rău, 
Mai crunt, mai diabolic, mai tiran! 
Astfel îi vezi urmând unul pe altul – 
Umbre sinistre şi ruşinea lumei: 
Tiberius, Caligula nebunul, 
Claudiu – acea jucărie de muieri 
Şi Nero... Şi-n fiecare din romani 
Este sâmburele acestor pasiuni, 
În apăsare el e un Catilina, 
Un Nero apresor e fiecare. 
Aceasta-i Roma... E speranţa voastră, 
Aceasta-i steaua ce vă duce nava! 
IAROMIR: 
Aceasta-i steaua ce ne duce nava? 
Dar te înşeli... Sunt răi în Roma, 
Ca pretutindeni... O vreme îi înalţă, 
Alta-i coboară... Aşa a fost în lume, 
Aşa va fi întotdeauna, rege! 
Mult rău e-n lume şi puţin e bine, 
Dar vei găsi că vorba nu şi-o calcă, 
Dar vei găsi c-amicului ei sunt amici; 
Dar vei găsi că-un sâmbur de tărie 
Este în inima oricăruia roman. 
Din când în când zeii cobor în ei... 
DECEBAL: 
Ai fost orbit de faima lui Traian! 
IAROMIR: 
Poţi tu să spui de marele-mpărat 
Ce-ai spus de alţii? Dacă-ai spune – 
Atunci în viaţa ta nu l-ai văzut! 
Vin rar de-aceştia... Însă totuşi vin... 
Ce face unul – zeci nu pot strivi – 
Acesta-i semnul  că-un roman e faur, 
Este eternitate-n fapta lor... 
DECEBAL: 
Eternitate-n fapta lor ai zis? 
Romanii sunt lipsiţi de viitor! 
Iar împăratul lor cu numele Traian 
Al Daciei cei veche e duşman! 
IAROMIR: 
În multe-ţi seamănă el ţie, Decebal, 
Ca tine ridicat fu din popor, 
Ca tine el în fruntea armiei fu pus... 
Cred în destin... La pasurile lui 
Destinul a vorbit... Când în război 
Traian era plecat – întreg poporul 
În capitoliu s-a adunat la rugă... 
DECEBAL: 
Taci, admirarea ta-i turbare. 
Nu sunt dator să cruţ turbarea ta. 
Tu uiţi cui îi vorbeşti... Lui Decebal – 
Al Romei inamic neîmpăcat! 
Nu fă să uit ce eu respect în tine: 
Pe prinsul... Nu... Pe oaspetele meu... 
IAROMIR: 
Nu-s prinsul tău... Căci pentru a mă prinde 
În luptă dreaptă ai fi trebuit 
Război ca să declari romanilor – 
Eu sunt amicul... Sunt supusul lor. 
DECEBAL: 
Ai vre să discutăm ca doi duşmani? 
IAROMIR: 
Războiul tău chiar este o revoltă – 
Tu însuşi la Traian ai genuncheat, 
Tu i-ai jurat amicilor, amic – 
Duşmanilor – duşman să fii: 
Unde-ţi e jurământul, Decebal? 
DECEBAL: 
Nu-ntoarce sufletu-mi cu susu-n jos 
Şi nu stârni mânia mea ascunsă – 
Nu sunt supusul lor... Nu voi să fiu! 
Dacă-am jurat, ce-ţi pasă că-am jurat?! 
IAROMIR: 
Ascultă... Eu nu sunt răzbunătoriu, 
Duşman nu-ţi sunt... Eu te iubesc... Mă crede... 
DECEBAL:  
Aş vre să cred, dar ochi-mi văd 
Şi sufletu-mi şopteşte la ureche... 
IAROMIR: 
Eu voi uita, de vrei să uiţi şi tu – 
Senatului eu încă nu m-am plâns... 
DECEBAL: 
O, chiar nu-mi pasă... De te-ai plânge chiar! 
IAROMIR: 
Gândeşte numai la un singur lucru – 
Dacă mă plâng – tu vei avea război, 
De nu – atunci războiul se amână... 
Stă încă-n mâna ta ca să decizi, 
Stă încă-n voia ta să le propui... 
De mă slobozi – eu voi privi atunce 
Războiu-ntreg – o luptă voinicească, 
Unde noi doi puterile vom încercară 
Şi unde la concurs să ieşi mai tare. 
Din aste vezi că eu nu te urăsc, 
Dar dacă-s prinsul tău... 
DECEBAL: 
Vom mai vede... 
Eşti prinsul meu şi nu eşti... Dacă-ai vre – 
Atunci demult tu n-ai mai fi... 
IAROMIR: 
Pricep, deşi urăsc că o pricep... 
Deşi credinţa mea mă-nvaţă într-altfel... 
Se zice, cum că zeii niciodată 
Deplin necunoscuţi ei nu rămân, 
Întotdeauna o lumină de-aur 
Înconjiură-a lor frunte şi fiinţă, 
De-aceea cred că zeii coborâră, 
Că ei trăiesc azi între oameni, 
Ca Cezari, ca preoţi, ca senatori... 
Ieri în Olimp... Ei azi îs pe pământ... 
DECEBAL: 
E o orbire, Iaromire! – Orbire... 
IAROMIR: 
Orbire – da! Orbire, care vede, 
O, Decebal, – de-ai şti cum se tratează 
La Roma tot războiul dintre noi! 
Copilării le sunt! Astfel privesc... 
Curând ţi-a veni ţie un legat... 
Ţi-a cere simplu să ne dai napoi 
Tot ce-ai luat, să ne despăgubeşti 
Sau tot atât de simplu îţi vor spune 
C-ai meritat de-a fi al Daciei rege... 
Te-i mânia, tu vei striga... Legatul 
Doar va zâmbi la toată-a ta mânie, 
Îţi va lăsa trei zile-ntregi şi grele, 
Apoi va apărea nepăsător şi rece, 
Va ţine toga răsucită-n mâini 
Şi te-a-ntreba iar: pace ori război? 
CORUL: 
O, Decebal, gândeşte-te la noi: 
Vrei pace tu ori vrei război?! 
IAROMIR: 
În van îţi chinui sufletul din tine – 
Durerea ta, ori bucuria, gloria, 
Nimic, nimic pe dânşii nu-i atinge... 
DECEBAL: 
Tu crezi că gloria lor proprie-i atinge? 
IAROMIR: 
De e sau de nu e... Totuna li-i. 
Ei ştiu că vine, chiar dacă n-o cată. 
În astă nepăsare, etern aceeaşi, 
Cred a vedea că slava Romei stă. 
Îi văd luptându-se ca vai de ei 
Pentru domnia unei lumi, ce n-o au 
Ş-atunci cred, când va decide soarta –  
Atunci şi vine de la sine dominarea lumii. 
Soartei îi vine greu ca să distingă 
Cărui din minţi să deie acea domnie, 
Căci fiecare ar putea-o duce – 
Aici e lupta, greutatea ei 
Asupra soartei lumei, nu-n orbire, 
Ea este încercată de-a fi impusă. 
Şi fapta cum că glorie şi cădere, 
Noroc şi fericire tot ce mişcă 
Un suflet omenesc, mai nu-i atinge, 
Încât ei cată-a-l nimici în tremur, 
În ceea ce pe alt om l-ar ucide: 
Unu-n cruzime, altu-n abnegare, 
Unu-n supliciu, altul în dispreţ. 
DECEBAL: 
Afirmi atât de treaz, de liber, îndrăzneţ? 
IAROMIR: 
Într-asta îi găsesc că sunt ca zeii, 
Ei nu ştiu ce-i mânia, ei nu ştiu 
Ce-i bucuria pe acest pământ. 
Ce pe alţii îi turbează – abia îi mişcă, 
Dureri ce ne-ar ucide – ei surâd, 
La bucurii ce ne-ar distruge – reci! 
Nimic nu li-i destul de mare-n lume, 
Nici bunătate nu, nici răutate, 
Ce pe noi ne-ar mira, ei nu observă, 
Ce pe noi ne-a uimit, găsesc firesc. 
Unde găsesc ei acea coardă mare, 
Ce-i pune alături cu tot ce-n natură 
E mai superb, mai fără milă? – în ei... 
DECEBAL: 
Nişte nenorociţi – romanii tăi... 
IAROMIR: 
Nenorocirea lor – dacă o simt – 
Un om de rând n-o ar putea purta 
Sau de-ar putea, el ar cădea desigur, 
Ar nebuni, ar deveni meschin. 
Şi obiectul bucuriei lor, astfel 
Ar trebui să fie, încât alt om 
Neci a pricepe-n veci nu va putea. 
Tot, tot ce vrei –poate-un roman să fie: 
Un tigru, un leu, un şarpe, un tiran – 
Un vierme – nu! Pe când cei mulţi, 
Nenorociţi fiind, îşi schimbă lumea 
Simţirii lor – din mari devin ei mici, 
Din răi devin iar buni... 
DECEBAL: 
Din buni – iar răi... 
Romanul dacă-i rău născut – 
Rău a rămas pân-la al lui mormânt. 
Nu e schimbare în acest metal, 
Nu e schimbare în aceste inemi... 
CORUL: 
Nu e schimbare în acest metal, 
Nu e schimbare în aceste inemi! 
DECEBAL: 
Neron în leagăn e Neron pe Tron! 
Cum se anunţă, ei astfel şi vin. 
Dacă e bun – e bun, de-i rău e rău, 
Dar totdeauna nemodificabil. 
De-aceea nu le pasă de virtute, 
De viciu nu, de-nţelepciuni, mărire – 
Ei sau le au, sau nu le au – pe veci! 
IAROMIR: 
De-aceea au dreptul ei de a surâde, 
Când văd pe-un biet german, că-şi pune totul, 
Persoana chiar pe un arşic în joc. 
Romanul pune globu-ntreg şi-l pierde. 
Pe sine-n veci. Căci el napoi îl ia, 
Crezând că-i vecinic şi-l va recâştiga... 
DECEBAL: 
Ce mic trebuie să fie un om când însuşi 
Părerea ce o are despre el e astfel, 
Încât se pune el pe el în joc... 
IAROMIR: 
Pământu-ntreg n-are valoarea 
Unui roman. De-aceea din ei oricare 
Ar zice: ori Imperator, ori nimic! 
CORUL: 
Orice roman îşi zice cu mândrie, 
Ori Imperator, ori nimic! 
IAROMIR: 
Este ceva întunecos şi mare 
Şi simţi că lumea toată e în el – 
Şi totuşi lumea toată nu-l plăteşte, 
Pentru că nu-i în stare de-a-l schimba... 
Cu ei alături să mă lupt îmi place – 
Nainte-nvingeri, îndărătu-mi pace! 
DECEBAL: 
O, adoraţi în ei zeimea voastră, 
Din ăşti tirani făceţi un ideal, 
Nu în ei înşii e mărirea lor – 
Este în slăbiciunea voastră... 
CORUL: 
Nu în romani este mărirea lor – 
Este în slăbiciunea voastră! 
IAROMIR: 
Vai, Decebal, ce crunt te-nşeli! 
Îţi place-a te-nşela – sau nu-i cunoşti. 
Ştii tu cine a fost Hanibal? – un zeu! 
Când armiile lui coronau Alpii, 
Când oaste după oaste – era bătută, 
Când Roma singură – o Niobe: 
Plângeau copiii ei – pe pieţe, strade, 
Urlau femeile, strigau copiii, 
Când tot era pierdut... Ce făceau ei, 
Ce făceau atunci acei moşnegi senatori, 
Prea vechi pentru a merge în război, 
Dar neschimbaţi prin rău şi nici prin bine, 
În zgomotul a unei lumi murinde, 
În ţipet, vaiet, în mugiri, în moarte, 
Ei reci decid: Cartagina să moară – 
Ei erau slabi, pierduţi, bătuţi, învinşi... 
Întreb, unde-i Cartagina? Urma-i nu-i... 
CELSUS: 
Întreb şi eu unde-i Cartagina? 
CORUL: 
Cartagina? Cartagina... Urma-i nu-i, 
Romanii au decis: Cartagina să moară! 
T O Ţ I : 
Romanii au decis: Cartagina să moară!!! 
 
 
                           C O R T I N A 
    
 
 P R E T E X T 
   
 Aşa dar Decebal, care îi ocârmuia pe daci, aflând de expediţia iniţiată de Traian 
împotriva neamului său, s-a temut, căci ştia că bărbatul este foarte priceput în treburile 
militare. Şi încingându-se lupta între ei, romanii au usis mulţi daci, dar nu mai puţini şi 
dintre ai lor au fost ucişi şi răniţi. Atât de mulţi răniţi erau, încât lipsind feşele pentru 
bandaje, Traian nu şi-a cruţat nici propria sa haină. Iar după ce, cu greutate, a cucerit 
culmile şi a ajuns aproape de capitala lor, Decebal a trimis soli, promiţând că va preda şi 
armele şi maşinile de luptă şi pe meşteri şi că va face tot ce i se va cere; şi venind la împărat 
i s-a închinat, plecându-se până la pământ. Traian, plecând apoi spre Roma, i-a luat cu el şi 
pe solii lui Decebal. Aceştia au fost introduşi în Senat, şi, depunând armele şi împreunându-
şi mâinile în felul prizonierilor, au spus şi au cerut cu rugăminţi multe lucruri. Şi astfel, după 
ce au căpătat tratate, din nou şi-au luat armele. Iar Traian a primit onorurile triumfului şi a 
fost numit Dacicus. Şi, din pricina războiului, nu a neglijat celelalte treburi şi nu a făcut mai 
puţin dreptate, ci în multe locuri şi adeseori a judecat de pe tribună. 
 Când i s-a dat de veste că Decebal din nou se răzvrăteşte şi nu respectă tratatele, 
iarăşi a pornit cu război împotriva lui. Decebal, fiindu-i inferior în forţă, s-a pregătit cu grijă 
să-l învingă prin înşelăciune. Şi ştiind că Traian este un om binevoitor şi că primeşte pe cel 
ce vrea să stea de vorbă cu el, a trimis pe nişte pretinşi dezertori, care, de va fi cu putinţă, 
să-l ucidă. Dar unul dintre ei a fost bănuit şi prins, şi, supus cercetărilor, a mărturisit taina. 
Împăratul, după ce a construit un pod peste Dunăre, lucrare mai presus de orice admiraţie 
şi cu neputinţă de descris, a trecut fluviul pe acest pod şi i-a înfrânt pe daci, cu greu şi 
înfruntând primejdii, dar i-a înfrânt. Şi Decebal, pierzând orice nădejde, şi-a făcut singur 
seama. Şi de atunci neamul dacilor în ţara lor au devenit supuşi romanilor. Şi au găsit şi 
tezaurul lui Decebal, deşi această descoperire era greu de făcut. Căci bărbatul, după ce 
abătuse din albia sa un râu, care curgea prin apropierea capitalei sale, săpase adânc foarte 
în pământul peste care trecea apa şi aşezase în groapă foarte mult aur şi încă şi mai mult 
argint şi alte lucruri de preţ, care nu sunt distruse de umezeală şi a acoperit cu lespezi 
groapa şi a pus pe de asupra pământ şi prundiş şi astfel din nou a readus apa în albia de 
mai înainte. Şi într-o peşteră depusese multe lucruri. A făcut acestea nefiind nimeni 
altcineva de faţă decât prizonierii, care lucrau în acest scop; iar după ascunderea bogăţiilor 
i-a ucis pe prizonieri, ca să nu dezvăluiască cele făcute de ei. Dar unul dintre prietenii lui 
Decebal, având şi el cunoştinţă de locul unde se afla tezaurul, l-a arătat. 
 
                                                                                  Ioan ZONARAS 
 
 
 
 
 
 
 
 
 
   A C T U L  II 
  
  Tabăra de luptă a Împăratului Traian pe malul Dunării... 
 În fund – câteva corturi simple. Printre ele se foiesc mai mulţi legionari romani în  
 zale, coifuri, armuri grele. Se aude zângănit de arme, zgomot de copite, nechezat de   
            cai, frânturi de vorbă latinească... 
 În dreapta – cortul de campanie al Împăratului – bogat, pompos, împodobit cu 
zorzoane şi ţarţamuri aurii. Un legionar roman, despovărat de zale şi armuri, gol până la 
brâu, cocoţat pe umerele altui legionar – în plin ehipament de luptă – scrie cu o pensulă 
deasupra intrării în cort, cu buchii măşcate, latine, calificativul  D A C I C U S, adăugându-l 
în pripă pe lângă celelalte: M A R C U S  U L P I U S  N E R V A  T R A I A N U S... 
 Arena din centru este rezervată CORULUI, înveşmântat în hlamide aprinse, de 
culoarea flăcărilor şi a sângelui, vărsat din plin pe aceste meleaguri; cele douăsprezece 
femei, în frunte cu PATER CELSUS, poartă încălţări uşoare, romane, iar în mână – câte o 
rămurică de lauri... 
 
 CELSUS: 
 Romanii nu mai sunt ce-au fost odată! 
 Îmbătrâniţi, ei n-au păstrat în ei 
 Decât plăcerea să-şi detroane regii, 
 Şi nu din ură, numai spre-a avea 
 Un nou tablou în viaţa monotonă... 
 Astă plăcere şi nu supărarea 
 De decăderea, servitutea lor – 
 Coroana cea murdară de-atâtea frunţi, 
 Ce au purtat-o, vite împăiate – 
 Soldatu-o vinde cui se distroană, 
 Sugrumă-apoi cumpărătorul ei 
 Spre-a o revinde... Şi în Forum 
 Se târguieşte titlul de tiran... 
 CORUL: 
 Coroana Împăratului se vinde... 
 În Forum se târguieşte titlul de tiran! 
 CELSUS: 
 Tiran din Roma cu numele Traian... 
 Au nu cunoşti tu pe-ai Daciei titani? 
 Titani, sărmani titani, de care 
 Se spune că-au fost prăvăliţi din cer... 
 De ce-au căzut ei oare?... Pentru că 
 Fără de margini l-era aspirarea,  
 Fără de margini era inima lor, 
 Ce până astăzi tot mai viu se zbate 
 Pentru a Daciei preasfântă libertate... 
 CORUL: 
 Şi până astăzi tot mai viu se zbate 
 Pentru a Daciei preasfântă libertate! 
 
(Din stânga apare UN DAC BĂTRÂN. Descoperind cortul lui Traian, îşi încetineşte 
paşii. Legionarul roman, isprăvind munca, aruncă pensula, sare jos de pe umerele celuilalt, 
se echipează şi amândoi încremenesc la intrare). 
 
 BĂTRÂNUL DAC (buchisind cu greu inscripţia de asupra cortului): 
 Mar-cus... Ul-pi-us... Ner-va... Tra-ia-nus... 
  
(Îşi şterge sudoarea de pe frunte cu podul palmei, apoi continuă, uimit, revoltat, 
întrebător): 
  
Da-ci-cus? 
 Traianus Dacicus?... Adecă – biruitorul dacilor? 
 PRIMUL ROMAN: 
 Da! Dacicus! Biruitor al dacilor... 
 BĂTRÂNUL DAC: 
 S-a cam pripit Imperatorul vostru... 
 AL DOILEA ROMAN: 
 Cum ai trecut încoace, bătrâne, 
 Prin trei cordonuri de străjeri? 
 BĂTRÂNUL DAC: 
 Ca pasărea cea liberă pe ceruri – 
 Eu trec oriunde... Sunt profet... 
 PRIMUL ROMAN (îi face semn bătrânului să se apropie, îl cercetează cu privirile, de 
sus, cu dispreţ, văzându-l cu pletele şi barba încâlcită, cu cămaşa numai zdrenţe, petec 
peste petec, încins cu o legătură de paie, desculţ, cu o dârjauă lungă, noduroasă în mâna 
dreaptă): 
 Profet ori deochet? 
  
(Râde nechezat, apoi se bate peste gură, să nu-l trezească pe Traian): 
 
 Adecă, un smintit? 
 AL DOILEA ROMAN: 
 Un tarabostes? Sau un nebun? 
 
 (Râde cu gura până la urechi). 
 
 BĂTRÂNUL DAC: 
 Sunt dac! 
 PRIMUL ROMAN: 
 Eşti dac? Sau... drac? 
 
 (Îi pune vârful suliţei în piept): 
  
Ce cauţi pe aici, bătrâne? Răspunde! 
 BĂTRÂNUL DAC: 
 Eu vreu să stau de vorbă cu Traian... 
 AL DOILEA ROMAN: 
 Împăratul odihneşte... 
 BĂTRÂNUL DAC: 
 Trezeşte-l dar pe-al vostru Imperator... 
 Cât doarme – s-ar putea să piardă el războiul... 
 TRAIAN (iese din cort, înviorat, bine dispus. Cei doi legionari de la intrare îl înşfacă 
pe bătrânul dac, îi răsucesc mâinile la spate şi încearcă să-l pună în genunchi...): 
 Tu eşti legatul lui Decebal, bătrâne? 
 BĂTRÂNUL DAC: 
 Eu sunt trimisul Daciei, Traian, 
 Şi al  poporului, ce nu mai poate plânge... 
 Pacea pământului eu viu s-o cer 
 Şi să oprim răzbelul, vărsările de sânge... 
 TRAIAN (le face un semn legionarilor): 
 Sloboade-l!... Să ştie acest sărman – 
 Oricine trece liber la Imperatorul Traian! 
 (Către bătrînul dac): 
 Ai zis că eşti trimisul poporului, păgâne? 
 Dar unde e poporul tău, răspunde! 
 BĂTRÂNUL DAC: 
 În munţi. L-auzi cum strigă? 
 CORUL: 
 Pace pământului! Pace pământului... 
 Pace pământului! Cerem! Cerem!!! 
 BĂTRÂNUL DAC: 
 Carpaţii sunt mai tineri decât Alpii, 
 Dar ei ascund în peşteri pe acei, 
 A cărora grumaz nu ştie ce-i robia! 
 La umbra fagilor, a vechilor stejari, 
 Sub orice mal de piatră de hotar – 
 Stă câte-un dac... 
 TRAIAN (nedumerit): 
 Parcă i-am prins pe toţi... 
 BĂTRÂNUL DAC: 
 Sunt dacii liberi... 
 TRAIAN: 
 Liberi, zici? Dar se ascund... 
 BĂTRÂNUL DAC: 
 E-adevărat –se-ascund, deocamdată, 
 Dar va veni un timp, când iar vor scoate 
 Capetele-afară... A dacilor sămânţă niciodată 
 Nu se va pierde pe pământ, mărite Împărate! 
 Aşa ne-au proorocit zeii, aşa vrem noi... 
 CELSUS: 
 O, codri, codri, vă mişcaţi în mine, 
 Munţi mari de piatră fiţi-mi gânduri, 
 Purtaţi stânci albe armiile de cremeni, 
 Mergeţi naintea mea – la luptă sfântă: 
 Eu văd cutremurându-se pământul – 
 Popoarele cu munţii şi cu codrii 
 Stau înaintea Romei – scuturi, scuturi... 
 CORUL: 
 Popoarele cu munţii şi cu codrii 
 Stau înaintea Romei – scuturi, scuturi! 
 BĂTRÂNUL DAC: 
 Când înjosit eşti, când o gravă rană 
 Ţi-atinge rana sufletului tău – 
 Viaţa ta ea însăşi e o rană: 
 Ce dulce e să fii stăpânul lumei! 
 Cu o suflare numai stingi o gintă 
 Şi speli în sânge tot ultragiul tău... 
 TRAIAN (abătut, aparte): 
 O, vierme-al îndoielii, ai intrat 
 În sufletu-mi cezar! – O, nu, nu! 
 Ce-mi pasă mie de-i îndreptăţit 
 Ce fac sau ce nu fac, ce zic sau nu zic – 
 Eu sunt căci sunt şi voi pentru că voi... 
 De unde ai venit, suflare visătoare, 
 Din Orient, ca s-atingi fruntea mea, 
 Din acei popoli adormiţi în pace 
 Etern-în linţoliul înţelepciunei lor... 
 Gândesc, gândesc, la fapte-n veci n-ajung! 
 O, suflete de fier, vărsaţi în mine 
 Ura cea oarbă a tăriei voastre, 
 Ce-ntreb de inimă, de-acest vierme, 
 Eu, Împăratul, ce inimă nici trebuie să am 
 Sau dacă-o am – nici nu mai ştiu de ea... 
 Nu-s eu, ci lumea este clătinată 
 Din temelii şi trebui s-o-ntăresc... 
 
(Se uită lung la bătrânul dac din faţă, sprijinit în toiag, de parcă l-ar vedea pentru 
prima oară în viaţă... Peste câtva timp îşi revine): 
 
 Nu-i rolul meu să cercetez mânia-ţi 
 Sau ce gândeşti... Prin gura mea vorbeşte 
 Imperiul şi lumea... M-ascultă şi răspunde-mi: 
 Tu eşti legatul lui Decebal, bătrâne, 
 Sau ai venit din capul tău smintit?... 
 BĂTRÂNUL DAC (tot mai dârz): 
 Eu am venit să stau de vorbă cu Traian, 
 Dar văd – prin gura lui grăieşte Imperiul şi lumea... 
 TRAIAN: 
 Da, da... Imperiul prin gura-mi glăsuieşte... 
 Şi ce tractate ai cu tine? 
 BĂTRÂNUL DAC: 
 Doar unul... Unul, dar e sigur – 
 Tratatul meu se cheamă RĂZBUNAREA! 
 TRAIAN: 
 Şi ce temei? 
 BĂTRÂNUL DAC: 
 E ura ce-o avem! 
 Strigăt de-orfani şi vaiete de mamă, 
 Ruine fumegânde şi la isonul 
 Paşilor tăi tresărind Universul, 
 Popoare rătăcind pe suprafaţa 
 Pământului cel dezolat, deşert... 
 Războiul tău, Traian, e-o tragedie! 
 Cum să te-admire sufletu-mi din piept, 
 Căci cei învinşi au nu sunt fraţii tăi? 
 CELSUS: 
 Mai uşor e globul pământesc 
 Cu naţiile lui, decât un fir 
 De pleavă ce e dus de vânt... 
 Când dormitează-a lor viteji – 
 Lumea abia atunci respiră... 
 CORUL: 
 Când dormitează-a lor viteji – 
 Lumea abia atunci respiră! 
 TRAIAN: 
 Ai zis că cei învinşi sunt fraţii mei? 
 Voi un răspuns la astă întrebare... 
 BĂTRÂNUL DAC: 
 Vrei un răspuns? Da, suntem fraţi, 
 Într-adevăr au cătat ochii morţii 
 Privirea ei cea tristă, înghiţitoare, 
 Iat-o naintea mea... 
 TRAIAN: 
 Ce vrei, bătrâne? 
 Încă o dată te întreb: ce vrei? 
 Un Imperator, ca să ştii, vezi bine, 
 De două ori nicicând el nu întreabă... 
 BĂTRÂNUL DAC: 
 Pacea pământului eu viu s-o cer... 
 TRAIAN: 
 Asta voiesc şi eu, dar pot să-ţi dau eu Pace? Dacă eu 
 însuşi am fost un instrument orb, o umbră, - supusul  
 unei voinţi. Ori Cezarul cugetă, ori timpul cugetă? 
 Pot eu să-ţi dau această pace, când eu n-o voiesc? 
 BĂTRÂNUL DAC: 
 Când Imperatorul Traian nu voieşte pace... Timpul e moarte, 
 spaţiul e luptă, iar mişcarea suferinţă... 
 Ascultă: spune o poveste că-n centrul pământului este 
 un ou de marmură. Este un colţ în fiece sămânţă, 
 o inimă în oricare corp, un vierme-n oricare viaţă. 
 R Ă U L ! Şi-acest vierme naşte, creşte, distruge viaţa. 
 Popoarele se ridică ascultându-l pe el: cei răi sunt mari, 
 cei buni, ce nu-l ascultă, pier în umbra lui, 
 ca-n umbra morţii, căci binele e moartea... 
 Ce slab e acest om, ce tare e acest om – 
 ce slab e un ascet, ce tare e un tiran... 
 Nimic nu cată unul pe malul Nilului, la ape de aur. 
 Pământul cată celălalt, nu-i ajunge şi cerul chiar 
 l-ar coborî să poată... Şi unul moare, şi celălalt, dar cum? 
 Nu poţi da pace, Imperatore, dacă asculţi glasul răzbunării, 
 nu poţi oferi pace, de răspunzi provocării, 
 numai omorând în tine acel sâmbure al răului, 
 numai lepădându-te de trenţele mărirei, 
 numai cedând poţi da pace acestei lumi... 
 Sunt profet, Cezare... Nu te bate cu dacii! 
 TRAIAN: Asta-i toată înţelepciunea ta? 
 BĂTRÂNUL DAC: 
 Toată înţelepciunea – da! Toată prevederea – nu! 
 Acest popor însetat de libertate a început să mişte lumea. 
 Cu scăderea lui va începe curgerea popoarelor. 
 Un rival numai aveţi – nu-l striviţi, pentru Dumnezeu! 
 Nu mai e acest popor contra Asiei întregi, 
 contra ginţilor, care se mişcă asemeni nisipului 
 zburător al pustielor... La zgomotul căderii se va mişca pământul... 
 Din vârful Alpilor veţi vedea fluvii de popoare – 
 pe malurile lor... Lume-ai în mâna voastră, fondul lumei – nu! 
 TRAIAN:  
 De ce-ar fi să te cred? 
 BĂTRÂNUL DAC: 
 Tu nu ştii câte izvoare are această omenire, 
 tezaure neatinse încă de moliciunea moravurilor noastre, 
 izvoare pentru care Roma este mărul de aur. Grădina Edenului... 
 Prin tine vorbeşte Roma, prin mine glăsuieşte Dacia! 
 Am aflat acele legi, după care popoarele se nasc, se înalţă, 
 mor şi ce am văzut la cei vechi, văd şi în voi... 
 Şi ce vană este viaţa asta a voastră... Icoana aceasta 
 a mărirei a turburat sufletul popoarelor... 
 În fiecare e germene adânc, întunecos, demonic. 
 În fiecare e această trufie de nesfârşite dorinţi – 
 dar mintea lor e prea săracă pentru o icoană, 
 care să umple pe aproape această dorinţă întunecată. 
 Ea se înalţă spre cer, îşi găsea satisfacerea 
 în omorârea unui inamic, în răpirea unei femei, 
 într-un nimic... Voi aţi zugrăvit în istorie o icoană 
a popoarelor... Voi aţi voit pământul – ş-acum toţi îl vor! 
TRAIAN: 
De unde ştii, barbare? 
BĂTRÂNUL DAC: 
Nu e popor, cât de obscur, cât de pierdut 
în întunericul vieţii sale, care să nu-şi creeze origini mari, 
să nu aspire la mărirea voastră! Aţi trezit demonul lumei – 
el voia – l-aţi învăţat ce să voiască: Universul... 
TRAIAN: 
Ce pot să fac? Pământul se gândeşte, 
Îşi pune mantia sa de popoare... 
Eu stau pe loc – de cap, ce-mi pasă, 
Au mai căzut şi alţii, voi cădea şi eu. 
Nu dau nimic pe numele, 
Ce ni-l va da istoria; nimic pe glasul posterităţii – 
Tot atât de nedrept, tot atât de dictat 
De ură şi iubire, ca şi glasul prezentului... 
BĂTRÂNUL DAC: 
Eu n-am grăit de asta... Eu voi pacea lumei... 
CORUL: 
Tu înzadar te eschivezi, în van... 
Noi pacea lumei o dorim, Traian! 
TRAIAN: 
Care-i mijlocul dar, vorbeşte.. 
BĂTRÂNUL DAC: 
De te-aş convinge cum că toate 
În astă lume sunt un vis deşert 
Şi cum că singura realitate aci e moartea... 
TRAIAN: 
O ştiu şi prea o ştiu... 
BĂTRÂNUL DAC: 
Atunci de ce nu vrei ca să retezi 
În tine rădăcina astei vieţi? Dă pace Daciei! 
CORUL: 
Dă pace daciei, Traian! 
Dă pace Daciei, Traian!!! 
TRAIAN: 
Cu-um? 
BĂTRÂNUL DAC: 
Cu orice preţ. 
TRAIAN: 
Tu eşti nebun, bătrâne? 
BĂTRÂNUL DAC: 
Pe asta o ştiai... 
De ceri o vorbă – nu a doua, 
Care urmează chiar din cea dintăi... 
TRAIAN: 
Sunt eu stăpân pe mine. Eu sunt spada Romei... 
Şi eu nu pot s-o văd, nu doar căzută, 
Dar nici ultragiată... 
BĂTRÂNUL DAC: 
Şi dacă-ar cădea Roma – apoi? 
TRAIAN: 
Întâmple-se ce s-o-ntâmpla, nu-mi pasă. 
Dar Roma este... Şi eu viu s-o susţin! 
BĂTRÂNUL DAC: 
Acesta-i fatalismul tău, Traian, 
Te simţi rana omenirei – nu ai cugetul, 
Nu ai voinţa să îi schimbi soarta... 
Ţi-e destul dacă urmezi acelaşi vechi joc 
De glorie şi cădere, de viaţă şi de moarte... 
Eşti un om comun, Imperatore... 
TRAIAN: 
Fie! 
BĂTRÂNUL DAC: 
Să-ţi spun o poveste, Imperatore... 
A fost odată un om pe acest pământ... 
Şi el a spus: cine-ţi va da o palmă, întinde celălalt obraz; 
cine-ţi va lua mantaua, dă-i şi cămaşa... 
Şi acela a fost, trebuie să fi fost ca toţi ceilalţi. 
Dar a fost sătul, sătul de privirea acestei vieţi omeneşti, 
etern aceeaşi, etern nefericită... E un păcat această viaţă 
şi el a vrut să-l stingă... Crezi tu, Imperatore, 
că n-ajunge orice om, orice popor la acest urât, 
la acest saţ, la acest dezgust adânc de viaţă? 
Nu vezi tu că-n Roma încep a locui aceste putregiuni a voinţei? 
Nu vezi tu că-s sătui de lume – au avut-o toată 
şi s-au convins că nu plăteşte nimic!... 
Romanii n-or mai fi acei ce-au fost odată, 
Îmbătrâniţi, ei n-or păstra în ei 
Decât plăcerea să-şi detroane regii, 
Şi nu din ură, numai spre-a avea 
Un nou tablou în viaţa monotonă... 
Coroana cea murdară de-atâtea frunţi, 
Ce or purta-o, vite împăiate – 
Soldatu-ar vinde-o cui se distroană, 
Va sugruma apoi cumpărătorul ei 
Spre-a o revinde... Şi în Forum 
Se va târgui iar titlul de tiran... 
TRAIAN: 
De unde ştii tu asta? 
BĂTRÂNUL DAC: 
Pretutindeni a fost aşa, aşa va fi şi-aci, în Dacia. 
Un singur lucru vă va putea ţine aici – 
Până deasupra acestei putregiuni va răsări o auroră nouă, 
Va răsări un cer nou, o nouă credinţă 
Peste zeii asfinţiţi, un rival... Şi soarta vi-l dă... 
TRAIAN: 
Un nou rival? 
BĂTRÂNUL DAC: 
Şi poarta pe unde vor curge popoarele asupra Romei... 
Concede-i totul acestui om simplu... 
Îndoieşte-i lanţul coroanei lui, împarte pământul cu el, 
Dar lasă-l în pace... Adu-ţi aminte de căderea Cartaginei! 
TRAIAN: 
Nu am nici poftă şi nici gând să-mi amintesc... 
BĂTRÂNUL DAC: 
Cu pierderea acelui rival s-au născut discordiile Romei, 
Astfel încât azi pacea şi dreptatea sunt o întâmplare, 
Ce atârnă de un singur om, ce poate fi rău 
Şi e rău adesea, dar poate fi şi bun şi e bun arare... 
Noi, dacii, nu putem da lumii pace eternă, 
Căci încă nu suntem creştini... 
Şi dacă nu vom avea răgazul de-a deveni,  
N-om deveni niciodată... Poate, niciodată... 
Această credinţă a tăcerii şi a suferinţei, 
A iubirei şi a milei este un NU pus pe cartea istoriei întregi... 
Înţelesul acestui NU va pătrunde cartea doar cu-încetul... 
TRAIAN: 
Nu prea înţeleg... 
BĂTRÂNUL DAC: 
Cezare, e un miracol acesta în care-ţi vorbesc, 
E vorba de-i o propăşire în lume sau de nu e... 
Dacă Roma va fi slabă în acest moment, 
Când se decide soarta unei noi credinţe, 
Atunci credinţa e pierdută... Pierdută! 
În van or răsări icoanele şi bisericile, 
Popoarele or pieri, icoana şi biserica, credinţa – nu! 
Nu-i vremea ca această învăţătură să se strecoare 
Prin sufletul nostru, căci nu va răsuna decât sunetul gol... 
TRAIAN: 
Dar au nevoie păgânii de credinţă? 
BĂTRÂNUL DAC: 
Noi vom îmbrăca egoismul nostru tânăr în formele credinţei 
Şi vom crea un păgânism mai rău şi mai egoist decât cel de azi... 
Credinţa va concede din spiritul ei 
Faţă cu biruinţele acestor barbari, până ce nu-i decât haina, 
Mitra şi toiagul de preot, untdelemnul, cu lumina cea cerească... 
Atunci ne-am reîntors de unde am plecat... 
Vechile patimi vor fi îmbrăcate cu veşminte noi, 
Împrumutate de la aceste nefericite popoare, 
Iar Domnul se va îmbrăca în haina îngerilor 
Şi va domni pe lume cum a domnit până-acuma... 
Vorbesc destul de limpede? 
TRAIAN: 
Pentru un Imperator – destul de clar! 
BĂTRÂNUL DAC: 
Tot viitorul îl vezi înaintea ta... Ura se va umplea... 
Ea nu va mai dumica lumea în mărunt, ci va rupe-o-n două! 
De o parte Roma, de alta barbarii. Şi Roma va cădea... 
Momentul de faţă o decide... Chiar o decide! 
Căci ne aflăm în mijlocul vântului istoriei, Imperatore... 
Singurii ce stăm deasupra şi numai umbra uriaşă a pământului 
s-aruncă destul de clar în mintea noastră... 
Dar văd că tu, Imperatore, nu crezi nimica, 
Te crezi orb, dat în mâna fatalităţii... 
Pe când eu cred... 
TRAIAN: 
Crezi că pământul va pieri, că omul se va stinge? 
Eu o ştiu asta... dar încă n-a venit ziua de pe urmă 
Şi nu ştiu de ce să ne-întunecăm mintea cu această cugetare, 
Când avem atâta întuneric în viaţa noastră... 
BĂTRÂNUL DAC: 
Pace pământului! Pacea eternă eu nici nu ţi-o cer, 
Căci n-o poţi da... Ci numai pacea-îndurare... 
CORUL: 
Nu cerem pacea-eternă pe acest pământ, 
Ci numai pacea-îndurare... Pacea-îndurare! 
BĂTRÂNUL DAC: 
Mărite Imperator, ascultă-mi sfatul meu: 
Păstrează Romei un rival, ca să-i păstrezi puterea, 
Până atunci, până ce din ura sădită în inima acestui pământ 
Va răsări un arbore înalt, ce va umbri cu pace tot Universul... 
De nu... Atunci să ştii c-ai nimicit tot fructul, 
Pe care l-a copt această istorie lungă a Romei, 
Căci ce-a putut să işte din răpirea lumei întregi, 
Decât conştiinţa că preţul acestor semne de luptă, 
De anxietate, de durere n-au avut nici o valoare... 
Şi astfel noi, bătrâni, stăm în faţa a sute de popoare tinere. 
Ei cugetă ce cugetau romanii odată, 
Că pământul e un măr de aur, bun de mâncat... 
Dar să le-o spunem, că nu-i aşa, căci noi o ştim – 
Această ştiinţă nouă este Crucea... 
TRAIAN: 
Proorocirea ta-i cam încâlcită... 
BĂTRÂNUL DAC: 
Eu nu prezic nimic, eu spun ce este... 
TRAIAN: 
Ascultă! Crezi tu că v-odată astă cruce 
Va putea să pătrundă-n inimă? 
BĂTRÂNUL DAC: 
Da...Da! 
TRAIAN: 
Nu... Nu, bătrâne, ar trebui s-o ştii, 
Tu, care gândeşti că-în cărţi e adevărul... 
Vorbele eterne ale acelui martir 
Crucificat vor fi libera moarte, 
Cu care le-am şi îmbrăca mizeria? 
Tu nu-i cunoşti pe oameni şi-i urăşti, 
Nu vezi că de-astăzi încă ei se-nfăşură 
În aste haine spre a cere statul? 
Azi Catilina poartă-această mască, 
Poporul îl sumuţă contra păcii 
Şi contra ordinei. Vorba vor pieri-o, 
Dar spiritul ba... Nu poate-un râu 
Să-şi schimbe cursul său înspre izvor... 
CORUL: 
E purul adevăr: nu poate-un râu 
Să-şi schimbe cursul său înspre izvor! 
TRAIAN: 
Crezi tu că omu-i rău şi lumea-i rea... 
De-aceea persecut-eu pe duşmani... 
Tu ştii pe care, căci eu ştiu să aleg 
Între adoratorii crucei şi ai plebei... 
BĂTRÂNUL DAC: 
Şi dacii se pricep de la un timp 
Să-aleagă duşmanii de-ai lor prieteni: 
Şi nu după sprânceană – după fapte! 
Cu pacea vrem să te slăvim, Traian... 
TRAIAN: 
Dar nu voi zice cum că inima-mi imperială 
A fost cu totul surdă la durerea ta. 
Voi face tot, ce pot, cât poate-un om, 
Dar rămânând tot eu... 
BĂTRÂNUL DAC: 
Adecă, Imperator... 
TRAIAN: 
Deosebirea dintre noi e clară: tu crezi – 
Eu nu cred, decât atunci când văd... 
Ce să-mi mai găuresc în van gândirea, 
Ca să-aflu ce-i în dosul astei lumi? 
Pe ea o văd, pe ea o ţiu şi-o voi. 
Da... dacă-aş şti cumcă prin cugetare 
Aş putea ajunge să cunosc ce e, 
Dar nu... Pierdeaua cea de fier e trasă 
Între mormânt şi viaţă... Muritorii 
Nu pot să o străbată – numai visul 
I-atinge umbra... Fulgerare numai 
Din când în când în viaţa-întunecoasă. 
Şi vrei tu ca pe-acest temei eu lumea 
Să o domnesc... Vrei mai vrâstnic 
Să umblu peste capete de naţii? 
De-or întreba: ce vrea Împăratul? 
Să-şi spuie – la sigur nu ştia! 
Indiferent ce crede-această lume... 
BĂTRÂNUL DAC: 
Această lume crede numai bine... 
TRAIAN: 
Ea să trăiască trebui, căci o vrea, 
Şi ca să nu se mânce unul pe-altul 
Trebuie-o vargă tare şi aceea-s eu! 
Las-să murmure, las-să plângă – lasă 
Să râdă chiar... Numai să stea în pace 
De n-o voieşte, o voi învăţa a face. 
Aceasta-i misia-mi pe-acest pământ, 
O alta n-am... 
BĂTRÂNUL DAC: 
Nici eu... 
TRAIAN: 
În astă oră, ce-ai numit-o mare, 
Îţi dau cuvântul meu de Imperator: 
Unde Dreptatea nu va fi ascunsă – 
Va domni mila şi-îndurarea mea... 
Iar unde va răzbate viclenia – 
Voi pune legiunile să facă 
Dreptate nu cu vorba, ci cu spada! 
BĂTRÂNUL DAC: 
Şi dacă Decebal, ca până-acuma, 
Va ridica şi el armia sa – 
Atunci războiu-n veci nu se încheie... 
Încearcă, Imperatore, cea de pe urmă dată 
Să-i dai... 
TRAIAN: 
Ce să-i dau? 
BĂTRÂNUL DAC: 
Pacea... 
CORUL: 
Vrem pacea pentru Dacia, Traian! 
Vrem pacea... Pacea! Pacea!!! 
BĂTRÂNUL DAC: 
Tot ce e frunză, ram, copac şi floare, 
Tot ce e piatră, munte, râu şi ţară, 
Ce are suflet – totul ce e viu 
Îţi cere pacea... 
TRAIAN: 
Ah, e prea târziu! 
BĂTRÂNUL DAC (disperat, îşi ridică mâinile spre ceruri): 
Mi-ai dat, Părinte, ochii să văd lumina zilei 
Şi inima-mi umplut-ai cu farmecele milei. 
În vuietul de vânturi auzit-am al tău mers 
Şi-n glas purtat de cântec simţii duiosu-ţi vers, 
Şi tot pe lâng-acestea cerşesc înc-un adaos: 
Să-ngăduie intrarea-mi în vecinicul repaos! 
Şi blestemă pe-oricine de mine-o avea milă, 
Şi binecuvântează pe cel ce mă împilă 
S-asculte orice gură, ce-ar vrea ca să mă râdă, 
Puteri să pui în braţul ce-ar sta să mă ucidă, 
Ş-acela între oameni devină cel întâi 
Ce mi-a răpi chiar piatra ce-oi pune-o căpătâi... 
Gonit de toată lumea prin anii mei să trec, 
Pân-ce-oi simţi că ochiu-mi de lacrime e sec, 
Că-n orice om din lume un duşman mi se naşte, 
C-ajung pe mine însumi a nu mă mai cunoaşte, 
Căci chinul şi durerea simţirea-mi a-împietrit-o 
Că pot să-mi blestem mama, pe care am iubit-o, 
Când ura cea mai crudă mi s-a părea amor... 
Poate-oi uita durerea-mi şi voi putea să mor. 
Străin şi făr-de lege de voi muri – atunce 
Nevrednicu-mi cadavru în uliţă l-arunce, 
Ş-aceluia, Părinte, să-i dai coroană scumpă, 
Ce-o să asmuţe câinii, ca inima-mi s-o rumpă, 
Iar celui ce cu pietre mă va izbi în faţă, 
Îndură-te, stăpâne, şi dă-i pe veci viaţă! 
Astfel numai, Părinte, eu pot să-ţi mulţumesc, 
Că tu mi-ai dat în lume norocul să trăiesc. 
Să cer a tale daruri, genunchi şi frunte nu plec, 
Spre ură şi blestemuri aş vrea să te înduplec, 
Să simt că de suflarea-ţi suflarea mea se curmă 
Şi-n stingerea eternă dispar fără de urmă!... 
 
 (Se întoarce brusc spre Traian) 
. 
Eu până-acum nu te uram, Traian, 
Dară din clipa asta – te urăsc! 
TRAIAN (înfuriat): 
O singură privire-a mea te-ar omorî, 
Dar n-a-învăţat ca să coboare-atăt de jos... 
BĂTRĂNUL DAC (şi mai aprins): 
Atâta, cât va mai fi încă un suflet dac 
Pe acest pământ – nu ne-om supune noi! 
O, jur, o, zei! În faţa ta, Traian... 
CORUL: 
Atâta, cât va mai fi încă un suflet dac 
Pe-acest pământ – nu ne-om supune noi! 
Jurăm... Jurăm! Jurăm în faţa ta, Traian!!!              
 
 
 
 
  C O R T I N A 
 
 
 P R E TE X T 
 
 Era un popor brav acela, care-a impus tribut superbei împărătese de marmură a 
lumii: Roma. Era un popor nobil acela a cărui cădere te umple de lacrimi, iar nu de dispreţ şi 
a fi descendentul unui asemenea popor n-a fost şi nu va fi o ruşine niciodată! 
 
                                                                     Mihai EMINESCU 
 
 
    A C T U L  III 
 
  Începutul sfârşitului... 
  Sarmizegetusa este învăluită de flăcări şi fum... 
  Romanii au asediat cetatea de scaun a Daciei: zidurile de piatră şi bârne nu 
 mai rezistă presiunii necontenite a legiunilor lui Traian. Scărarii se caţără tot mai 
 sus, păşesc peste vârfurile ascuţite ale buştenilor... 
 Şuierături de săgeţi, zângănit de arme, urlete disperate... 
 Gurile de peşteri din fundul scenei fumegă şi ele, acolo lupta se duce corp la corp... 
 În stânga, pe scările cioplite în stâncă, ce urcă spre Sala Tronului, un dac bătrân, gol 
până la brâu, ţine piept celor trei legionaari romani, care încearcă să străbată spre Regele 
Decebal... 
 În dreapta se află cortul de campanie al Imperatorului Traian, scufundat într-o 
tăcere olimpică... 
 Spaţiul din centru, de data asta foarte limitat, este destinat CORULUI. Pater CELSUS 
şi-a învelit trupul într-un stiharion, împodobit cu fir de aur, iar cele douăsprezece femei şi-
au pus stihare negre, cu glugă. Ele şi-au spoit feţele cu var, sunt desculţe, iar în mâna 
dreaptă ţin câte o lumânare aprinsă... 
 
 CELSUS: 
 Nimeni soarele n-opreşte să apuie-n murgul serii, 
 Nimeni Dumnezeu s-apuie de pe cerul cugetării, 
Nimeni noaptea să se-tindă pe-a istoriei mormânt; 
Mulţi copii bătrâni crezut-au cum că ei guvernă lumea, 
Nesimţind că-s duşi ei singuri de un văl fără de nume, 
Că planetul ce îi poartă cugetă adânc şi sfânt... 
CORUL: 
Mulţi copii bătrâni crezut-au cum că ei guvernă lumea, 
Nesimţind că-s duşi ei singuri de un văl fără de nume, 
Că planetul ce îi poartă cugetă adânc şi sfânt! 
CELSUS: 
Astăzi punctul de solstiţiu a sosit în omenire. 
Din mărire la cădere, din cădere la mărire, 
Astfel vezi roata istoriei întorcând schiţele ei; 
Înzădar palizi, siniştri, o privesc cugetătorii 
Şi vor cursul să-l abată... Combinaţii iluzorii – 
E apus de Zeitate ş-asfinţire de idei... 
Moartea-întindă peste lume uriaşele-i aripe: 
Întunericul e haina îngropatelor risipe, 
Câte-o stea întârziată stinge izvorul ei mic. 
Timpul mort şi-întinde membrii şi devine veşnicie. 
Când nimic se întâmpla-va pe întinderea pustie 
Am să-întreb: Ce-a rămas, oame, din puterea ta! – Nimic! 
Dar la ce să beau din lacul ce dă viaţă nesfârşită, 
Ca să văd istoria lumii dinainte-mi repeţită, 
Cu aceleaşi lungi mizerii s-obosesc sufletu-mi mut? 
Şi să văd cum nasc popoare, cum trăiesc, cum mor. Şi toate 
Cu virtuţi, vicii aceleaşi, cu mizerii repetate... 
Vrei viitorul a-l cunoaşte, te întoarce spre trecut. 
Din aghaizima din lacul, ce te-închină nemurirei, 
E o picătură-n vinul poeziei ş-a gândirei, 
Dar o picătură numai. Decât altele, ce mor. 
Ele ţin mai mult. Umane, vor pieri şi ele toate. 
Înzădar le scrii în piatră şi le crezi eternizate, 
Căci eternă-i numai moartea, ce-i viaţă-i trecător. 
Şi de-aceea beau păharul poeziei înfocate. 
Nu-mi mai chinui cugetarea cu-întrebări nedezlegate 
Să citesc din cartea lumii semne, ce mai nu le-am scris. 
La nimic reduce moartea cifra vieţii cea obscură – 
Înzădar o măsurăm noi cu-a gândirilor măsură, 
Căci gândirile-s fantome, când viaţa este vis... 
 CORUL: 
 La nimic reduce moartea cifra vieţii cea obscură – 
 Înzădar o măsurăm noi cu-a gândirilor măsură, 
 Căci gândirile-s fantome, când viaţa este vis! 
DECEBAL (singur, în Sala Tronului, zbătându-se ca un leu în cuşcă...): 
Vai vouă, romani puternici! Umbră, pulbere şi spuză 
Din mărirea-vă s-alege! Limba va muri pe buză, 
Vremi veni-vor când nepoţii n-or pricepe pe părinţi – 
Cât de naltă vi-i mărirea, tot aşa de-adânc-căderea. 
Pic cu pic secând păharul cu a degradării fiere, 
Îmbăta-se-vor nebunii – dispera-vor cei cuminţi. 
Pe-a istoriei mari pânze, umbre-a sclavelor popoare 
Prizărite, tremurânde trec – o lungă acuzare – 
Târând sufletul lor veşted pe-al corupţiei noroi. 
Voi nu i-aţi lăsat în voia sorţii lor. Cu putrezirea 
Sufletului vostru propriu aţi umplut juna lui fire, 
Soarta lor vă e pe suflet – ce-aţi făcut cu ele? Voi! 
Nu vedeţi că în furtune vă blesteamă oceane? 
Prin a craterelor gure răzbunare strig vulcane, 
Lava de evi grămădită o reped adânc în cer, 
Prin a evului nori negri – de jeratic cruntă rugă 
Către zei – ca neamul vostru cel căzut, ei să-l distrugă – 
Moartea voastră: firea-întreagă şi popoarele o cer... 
CORUL: 
Lava de evi grămădită o reped adânc în cer... 
Moartea voastră: firea-întreagă şi popoarele o cer! 
DECEBAL: 
Va veni. Stârniţi din pace de-a proorocilor cântare, 
Din păduri eterne, zale verzi, vor curge mari popoare 
Şi gândiri de predomnire  vor purta pe fruntea lor; 
Constelaţii sângeroase ale boltelor albastre 
Zugrăvi-vor a lor cale spre imperiile voastre, 
Fluvii cu de pavezi valuri înspre Roma curgătoare. 
De pe Alpi ce stau de-asupra norilor cu fruntea ninsă, 
De prin bolţi de codru verde, de prin stâncile suspinse, 
Pe a pavezilor sănii, coborî-vor în şivoi; 
Cu cenuşa pocăinţei şi-o umplea pământul fruntea, 
Cu cenuşa Romei voastre – moarte legioane – punte 
Peste râuri. Şi nimica nu se v-alege din voi! 
Veţi ajunge ca-n tâmpire, în sclavie, degradare. 
Pas cu pas cade-n ruşine neamul vostru sânt şi mare: 
Că-n iloţi se va preface ginta de-înţelepţi şi crai, 
Când barbarii vor aduce delta sântelor lor vise, 
Îmbrăcând în întuneric toate cele de voi zise. 
Vai, vouă, romani puternici, vai vouă, de trei ori vai... 
CORUL: 
Că-n iloţi se va preface ginta de-înţelepţi şi crai... 
Vai, vouă, romani puternici, vai, vouă, de trei ori vai!!! 
 
(Pe scările de piatră urcă în mare grabă un PAJ. Hainele lui sunt încolţite de flăcări, obrazul 
– negru de fum şi funingine. Din urma lui, cu sufletul la gură, aleargă BORIS). 
 PAJUL: 
Pe Boris l-am adus pentru poruncă... 
DECEBAL: 
Să intre! 
BORIS: 
Traian a-înconjurat cetatea! N-avem nici o ieşire, o, Decebal! 
DECEBAL (înfuriat): 
Nebun admirator... 
   (Aparte). 
     El uită cum că 
Am omorât pe Oppius Sabinus, 
Că Moesia a fost în mâna mea, 
Că pe Cornelius Fuscus l-am învins, 
Că-ai Romei vulturi i-am avut în mână... 
Ah, cum credeam la prima mea sculare 
Că-n soarta lumei am să-aduc schimbare! 
Aşa sunt toţi... Uituci... Uit-că Domiţian 
S-a speriat de zmeii Daciei, 
Ca-nvins, serbând botezuri de triumf, 
Mie-mi plătea tribut... Şi chiar acela, 
Cărui azi templu-i ridicară – un zeu... 
Că Nerva chiar mie-mi plăte tribut. 
Îmi trebui să-i-înving din nou... O dată... 
BORIS: 
Dar cum? 
DECEBAL: 
O dată numai... Şi s-o stinge basmul 
Despre menirea lor în astă lume. 
O! Nu ştiţi voi ce însemnează asta, 
Când leul şi-a-înfipt gheara în titani – 
Ah! Leul codrilor fără de fine, 
Ăst rege mândru cu-a lui păduri, 
Rece ca cremenea stâncelor lui, 
Şi-a-înfipt odată gheara lui de fier 
În ăşti titani ai Romei şi a supt 
Din sângele lor crud... şi-a-înnebunit! 
A-înnebunit de ură şi turbare 
Şi viaţa lui – un vis fioros 
În veci îl urmăreşte umbra Romei, 
În veci i-e sete de acest sânge lui... 
Taci inimă... –în curând ţi-i stinge setea! 
CELSUS: 
Da, da! Ţi-i stinge setea... Dar cu moartea! 
CORUL: 
Da, da! Ţi-i stinge setea... Dar cu moartea... 
O, Decebal, ţi-i stinge setea doar cu moartea! 
DECEBAL: 
Ce zici, cu moartea? Moartea... Nu... Cum poţi 
Să zici că moartea m-a putea atinge 
Pe mine, ce-am o sută de vieţi... 
Şi totuşi acest cuget mă-înstreină! 
Ce este moartea?... Pot să mor îndată 
Fără-a mă fi răzbunat? Pot? Nu, nu! 
Nu pot – căci nu voi. Nu voi să mor, 
Pricepi tu... Este aşa de dulce viaţa, 
Aşa de dulce este răzbunarea... 
Ce mă-înspăimântaţi? Tu eşti copil... bătrâne! 
Aceasta-i partea mea de nemurire, 
O alta nu doresc... O alta nu... 
CELSUS (aparte): 
O, cap de lup şi trup de şarpe... 
DECEBAL: 
A! Aţi aflat de-abea acum aceea, 
Ce trebuia să ştiţi demult... Că eu sunt tot eu... 
 
(Se uită afară printr-o deschizătură în zidul din fund, îngustă, verticală – un fel de 
ambrazură... Hăt la orizont se arată DOCHIA...) 
 
Ce-mi văzură ochhi miei? 
CELSUS: 
Peste podul cel uşure, zâna Dochia frumoasă 
Trece împletindu-şi părul cel de-auree mătasă, 
Albă-i ca zăpada noaptea, corpu-i nalt e mlădiet, 
Aurul pletelor strecoară prin mânuţele-i de ceară 
Şi prin haine argintoase străbat membrele-i uşoare, 
Abia podul îl atinge mici picioarele-i de-omăt. 
Trece râul şi uşoară nalte scări de stânci ea suie; 
La ivirea-i zi se face în spelunci de cetăţuie, 
Ca o zi ea intră mândră în palatul ei de stânci; 
Luna e plină de raze – sub căldura-i-argintoase, 
Orice stea e-o piatră scumpă – iară florile flocoase. 
Giuvaieruri umezite cu luminile adânci. 
Umede tremur lumine pe boltirea cea albastră. 
Zâna Dochia cu glasu-i cheam-o pasăre măiastră, 
Ce zburând prin aer vine cu-a ei pene de păun; 
Când acea pasăre cântă, lumea râde-n bucurie, 
Pe-umărul cel alb o-aşează şi coboară-n văi aurie, 
Unde-a râului lungi unde printre papură răsun... 
 
(DOCHIA, fiica lui Decebal, purtând Pasărea Măiastră pe umărul stâng, îşi încetineşte paşii 
la poalele scărilor sălii tronului. Pajul aleargă în întâmpinarea ei, îi întinde mâna şi o 
conduce până sus. Tânăra fecioară se închină în faţa părintelui, 
îi sărută mâna). 
 
DOCHIA: 
Bine te-am găsit, părinte... 
DECEBAL (o sărută pe frunte): 
Bun venit, copilă dragă, bucuria-mi e amară... 
DOCHIA (mângâind Pasărea Măiastră): 
Astă pasăre-mi şopteşte că romanii au să piară 
Şi ne vor lăsa în pace... Nu te alarma, o, Rege! 
DECEBAL: 
Bine-ar fi să fie-aşa! Dar norocul ne-ocoleşte... 
Ceasul nostru de pe urmă mi se pare că soseşte... 
PAJUL (din prag): 
Un legat din partea Romei... Un libert din partea lui... 
Iar oştenii noştri, bravii, îi escortă pe-amândoi! 
DECEBAL: 
Las-să intre cât mai iute! 
LONGINUS (schiţează un gest de salut cu capul): 
Eu sunt legatul lui Traian... Trimisul Romei!  
Pompeius Longinus... 
DECEBAL:  
Te ştiu prea bine, generale, încă din primul meu război... 
Deşi te-ai cam schimbat la faţă... 
LONGINUS: 
O, Decebal! Doar tu nu te preschimbi defel... 
DECEBAL: 
Gândeai că mă-i găsi altfel, 
De cum am fost întotdeauna? 
LONGINUS: 
Nu! 
DECEBAL: 
Ce rugăminte dar trimite Roma prin tine, generale? 
LONGINUS: 
Roma vre să ne dai napoi ce-ai luat de la iagizi 
Şi să te ţii de ce-ai decis odată! 
DECEBAL: 
Roma vre... Dar să vedem acum dacă-oi binevoi şi eu... 
Să cuget... Să văd dacă iubirea pentru Roma 
Va-învinge iubirea pentru biruinţă! 
Du-te de-împacă pe Traian şi spune-i, 
Că eu nu dau nimic... Şi cum că mi-ar plăce 
Să nu se-amestece, decât acolo, unde-i se cade... 
LONGINUS: 
Dar nu-i vorba de asta, o, rege, ori te prefaci, 
Ori nu m-ai priceput... Vrei pace, Decebal, ori vrei război? 
DECEBAL: 
Mai ţine-ţi toga să te-admir: astfel sunteţi voi toţi... 
Astfel gândiţi, că veţi muri Imperatori... 
Iar mie – război sau pace, pace sau război... 
O cumpănă e suspendată-n aer 
Şi încă nu văd înspre care parte se pleacă limba ei... 
Dar mi-e totuna! Traian, al tău Imperator – el ce voieşte? 
LONGINUS (derutat): 
Nimic... 
DECEBAL: 
Nimic? Aşadar, lui nu-i pasă, că eu turbez în al meu suflet 
Şi zi şi noapte mă gândesc şi mă tot sfarăm? 
LONGINUS: 
La drept vorbind, eu nu-mi dau osteneala 
Să descifrez ce vrei... Ar fi-n zadar! 
Romanii poartă tratative cu oamenii acei, 
Cari de-au zis da, e zis pe totdeauna, 
Dacă-au spus nu, asemenea pe veci! 
Nu voi să-mi mai aduc aminte cum că ai fi jurat... 
Şi jurământul ţi-ai călcat... Nu-i treaba mea, 
Ş-apoi nici te pricep, noi n-avem vreme să pricepem totul – 
Abia ne-ajunge timp a cârmui o lume, 
Nu este greu, dar nici uşor nu e – 
Destul că ne răpeşte toată viaţa... 
DECEBAL (începe să se înfurie): 
Dar cine sunteţi voi? 
LONGINUS (surprins): 
Cuceritorii lumei! 
DECEBAL (ameninţător): 
Aşa va fi, dacă ne-ţi birui pre noi! 
DACII DIN PRAG (ridicându-şi armele): 
Aşa va fi, dacă ne-ţi birui pre noi!!! 
CORUL: 
Aşa va fi să fie, dacă ne-ţi birui pre noi!!! 
DOCHIA (aparte): 
În astă lume turbură şi crudă – 
Cum a intrat de rece, liniştit, 
Parcă-i de marmură – gândeşti... Parcă-i statuie, 
Ce soclul numai ce l-a părăsit 
Şi s-a înfăţişat în casa noastră 
Să ne ucidă, să ne facă robi... 
Aceştia-s ei!... Drept zise Iaromir – 
Indiferenţi, neînduplecaţi şi mari! 
Cum că priveşte cu-ochii lui imobili – 
Parcă-împietresc... Îngheaţă sângele în vine... 
Da, da! Aşa arată numai zeii – nobili, 
Doar zeii sunt aşa de încrezuţi în sine... 
LONGINUS: 
Aştept răspunsul tău, Decebal! 
CELSUS: 
O lume bate 
În roş oţel... 
CORUL: 
O lume bate 
În roş oţel, 
Ce vreţi a face – 
Faceţi din el. 
Voiţi coroane, 
O, regi făloşi! 
Mişcaţi ciocane 
Pe fierul roş... 
DACII DIN PRAG (zăngănind cu armele): 
Ur-r-rah!!! 
CELSUS: 
Voiţi popoare 
Şi mândre ţări? 
Şi sânta mare 
S-aveţi sub scări, 
Să mişte toate 
L-a vost-cuvânt, 
Întunecate 
Şi tremurând? 
Lăsaţi ciocanul 
Să bată fier: 
În el coroane, 
În el puteri... 
DACII DIN PRAG (şi mai vioi): 
Ur-r-rah!!! 
DECEBAL (către Longinus): 
Auzi? Auzi răspuns, romane? 
BORIS: 
Da, da! Acesta e răspunsul Daciei – 
Îmi vine să-ţi sărut piciorul, Rege, 
Ce mare eşti! Nemărginit de mare – 
Nu pot cuprinde nici mărirea ta... 
DECEBAL (se apropie de Longinus, i se uită drept în ochi, de parcă ar încerca să-l 
hipnotizeze...): 
O, voi, romani, nesăturaţi de noi pământuri, 
Credeţi că va dura în veci puterea voastră? 
LONGINUS (mândru): 
De vom cădea – ne vom urca din nou... 
DECEBAL: 
Nu vezi tu umbre a solarelor popoare 
Trecând o acuzare lungă prin istorie, 
Că vă încearcă, da, cu-a lor mizerii, 
Că vă învinuiesc de soarta lor... 
 
(Generalul roman nu rezistă, face un pas înapoi...) 
 
De ce nu le-aţi lăsat să-şi meargă calea, 
De ce-aţi vrut să domniţi? Numaidecât 
Voi să domniţi, voi să fiţi supra lor... 
Cine vă dă-acest drept, în a cărui nume 
Aţi subjugat voi lumea... Cu ce drept 
Vă încărcaţi cu soarta lumii-întregi? 
Vai, vouă, când la ziua-vă din urmă 
Vor întreba de ce-atât vă urcarăţi 
Şi nu-ţi găsi un alt răspuns decât 
Spre a căde cu-atâta mai adânc... 
Vai, vouă, ce nici oameni nu sunteţi, 
Nici zei – ci-amestecul de rele 
Din amândouă aceste fiinţe... 
CORUL: 
Vai, vouă, ce nici oameni nu sunteţi, 
Nici zei – ci-amestecul de rele 
Din amândouă aceste fiinţe! 
DECEBAL: 
Mândri sunteţi ca zeii, nu ca ei 
Plini de misericordie... Ca oamenii 
Aveţi o minte, însă inimi nu!  
 
 (Înaintează spre Longinus)  
 
Doriţi ce zeii doresc, neavând puterea, 
Voiţi să domniţi lumea ca şi ei, 
Făr-a ave dreptatea lor. Ca oameni aveţi patimi, 
Dar patimi reci, fără de milă, crude, 
Care din ochi nu pierd vre-o ţintă-a lor. 
La noi nu pot combate vanitatea 
Prin vanitate, aurul prin aur, 
Între virtuţi şi-ntre vicii nu e 
La voi deosebire – amândouă poartă 
Aceleaşi semne neînduplecate. 
Onest şi neonest nu cunosc milă, 
Drept şi nedrept nu au deosebire 
În sufletele lor, ci numa-n cap – 
E acelaşi om pe două căi opuse, 
Unul vrea dreptul, celălalt nedrept, cu-aceiaşi 
Adâncă, făr-de milă consecvenţă! 
Voi oameni nu sunteţi, zei nu sunteţi, 
Ce sunteţi dar? Nici una nu, nici alta! 
Cum vă-arogaţi dar dreptul de-a spune, 
Cum vreţi ca oameni să se plece vouă? 
LONGINUS: 
Dreptatea noastră e puterea noastră – 
Cu ea de-odată vom cădea şi noi... 
DECEBAL: 
Voi sunteţi tineri chiar la bătrâneţe, 
Iar noi în lume ne năştem bătrâni... 
Voi vă închipuiţi că lumea este 
A voastră, însă noi – noi o luăm. 
Voi vă doriţi dorinţă, viaţă – noi le avem!  
 
 (Se apropie de ceata oştenilor săi din prag)  
 
Ah, neputinţa cea copilărească 
Din voi vorbeşte, tinere popoare... 
Puindu-vă un scop, urmaţi în viaţă 
Ce aţi voit, ce mijloace vă trebui, 
Ce lupte trebui, ce dureri, ce lacrimi 
Spre a ajunge unde-aţi spus că veţi ajunge... 
Şi-aveţi atâtea lacrimi voi în suflet, 
În inima comoară de dureri... 
LONGINUS: 
Durerea pentru suflet e balzam... 
DECEBAL: 
Ah, ce ştiu ei când vorbesc de durere! 
Văzutu-s-a vre-odată ei în faţa 
Unei vieţi pierdute, sfărâmate, 
A unei vieţi de-a căreia splendoare 
Atârnă soarta unei ţări ori naţii... 
LONGINUS (arogant): 
Noi soarta ţărilor şi naţiilor decidem! 
DECEBAL (se întoarce brusc către Longinus): 
Voi cereţi vieţii ce nu poate da... 
De-aceea desperărei, neîmplinirei 
Nimic nu-i cerem noi – şi ne dă tot. 
Sunteţi poeţi ca grecii, ca persanii, 
Purtaţi în gură dreptul, binele – 
Noi, noi îl facem acest bun şi drept; 
Nu vorbe mari, nu cântece adânce, 
Cari să espuie ce cuprins conţine 
Dreptul şi legea, obiceiul, bunul... 
Romanul nu ştie să se exprime 
Ca un elin... Dar pune-l să decidă 
Şi va decide drept, fără să ştie de ce. 
LONGINUS: 
Voi cătaţi adevărul, noi – puterea... 
DECEBAL: 
Cătaţi  să-învingeţi lumea? 
LONGINUS: 
Noi am învins-o! 
DECEBAL: 
Aşa va fi, dacă ne-ţi birui pre noi... 
DACII DIN PRAG (ridicându-şi armele): 
Aşa va fi, dacă ne-ţi birui pre noi! 
CORUL: 
Aşa va fi, dacă ne-ţi birui pre noi!!! 
LONGINUS: 
Tot ce doriţi voi, noi am şi făcut... 
DECEBAL: 
Noi n-am dorit nimic, ci am luptat 
Pentru a Daciei preasfântă libertate! 
Trebuie să fie un punct stabil în lume, 
De nu vrei ca popoare peste popoare 
Să se împingă în vecinic crud război... 
LONGINUS: 
De vom cădea – eu nu zic vai de Roma! 
Ci o spun în gura mare – vai de cei, 
Ce-or răsturna-o... Vai de lumea toată! 
DECEBAL (gânditor): 
Deocamdată-i vai de noi... Dar fi-va  
Vai şi-amar de capul vostru 
De-o să vă ajungă al Daciei blestem! 
 
 (Către Boris, poruncitor) 
 Încalică şi mişcă-aripa armiei spre Dunăre... 
 
 (Către Longinus)  
 
A! repezi sunteţi... 
Dar şi mai repezi n-eţi găsi pe noi! 
LONGINUS: 
Noi nu suntem nici repezi, nici înceţi – 
Suntem aşa cum suntem! Vale, rege!    (vale=fii sănătos) 
 
(Se întoarce şi pleacă, mândru, cu capul ridicat...)  
 
DECEBAL: 
Vale atque salve!      (vale atque salve=fii sănătos şi adio)  
 
(Le face semn oştenilor din prag)  
 
Luaţi-l pe la spate... Să mi-l legaţi burduf 
Şi să-l ţineţi închis o noapte, pe-urmă om mai vide... 
 
(Oştenii daci se execută. Din câteva mişcări generalul roman este dezarmat şi zăvorât în 
beciul de sub scări, la uşa grea, de stejar, a căruia se postează un dac). 
 
Iar pe libert să mi-l lăsaţi s-ajungă slobod la Traian! 
Să turbe de mânie împăratul... 
UNUL DINTRE DACI (voios): 
Zis şi făcut! 
DECEBAL: 
Dar până-atunci se poate întâmpla 
Ca să turbez chiar eu de-amărăciune...  
 
(Se lasă în tron, acoperindu-ş faţa cu mâinile...)  
 
DOCHIA (reapare, cu lacrimi în ochi, dezmierdând Pasărea Măiastră): 
Toţi sunt nebuni şi furioşi... O, Zei! 
Şi nici un ochi nu vede clar că ţara piere... 
O, ţara mea! O, Dacie! Unde mergi?! 
BORIS (care nu s-a grăbit să execute porunca lui Decebal; linguşitor, precaut): 
E bine, Dochia... De cade Decebal – 
Nu cade Dacia... Lasă-l să turbeze pe-acest taur... 
Îl vom moşteni noi doi...  
 
 (Încearcă s-o îmbrăţişeze)  
 
Să nu-l liniştim, să-l tot împungem cu-un bold ars în foc, 
Doar s-o scula, pentru a cade – mort... 
DOCHIA (stupefiată): 
Nu te pricep... Ce vrei să zici, Principe? 
BORIS: 
Nimic... E vorba de-o istorie mai veche, 
Ce-am vrut eu la ureche să ţi-o spui... 
Nimic... (Încearcă s-o sărute). Unul câştigă – altul pierde... 
Aşa e lumea, Dochia... Azi este, mâine – nu-i... 
DOCHIA (îi trage o palmă): 
O, şarpe! I-ai înveninat suflarea 
Şi sufletul i-ai turburat, că nu mai ştie 
Ce face... Ai vre să cadă, Decebal...  
 
(Se apropie de părinte, care tot timpul acesta a zăcut pe tron, zdrobit de amărăciune... Îl 
mângâie pe cap...)  
 
Tată... Tată... 
BORIS (aparte): 
Lumea-i împărţită în proşti şi în şireţi, 
Iar patimilor rele viclenii le dau preţ. 
Sămânţa roditoare se cade ca să sameni. 
Ca să fii domn, se cade să-i iei adânc pe oameni. 
Voieşti ca să se-închine cu toţi l-a tale oase, 
Atunci învie-ntr-înşii pornirea duşmănoasă, 
Invidia şi ura botează-le virtuţi, 
Numeşte-erou pe-un gâde, ca fierul să-i ascuţi, 
Pe cel viclean şi neted numeşte-l înţelept, 
Nebun zi-i celui nobil şi simplu celui drept, 
Din patimi a mulţimii fă scară la mărire 
Şi te-or urma cu toţii în vecinică orbire. 
Cu laude mângâie deşertăciunea lor, 
Din roiuri risipite vei face un popor 
Şi sigur fii la rele de-a pururea urma-va, 
Cu sânge şi cenuşă pământul presura-va... 
Fereşte-te de una, să te păzească ceriul, 
Să nu te-împingă-un demon a spune adevărul. 
A spune: că nu-s vrednici decât de-adânc dispreţ, 
Că pentru-o vorbă goală jertfeşti a lor vieţi, 
Că-n tine nici nu-ţi pasă măcar de-ale lor păsuri, 
Căci cu a lor micime de suflet tu îi măsuri, 
Că lauda, cu care i-încarci e o ocară, 
Că tot ce e ca dânşii e vrednic ca să piară... 
DECEBAL (se trezeşte, parcă, după un vis urât, face câteva mişcări zmuncite cu mâinile, 
alungând nălucile din preajmă, apoi o observă pe Dochia, revine la realitate...): 
Ce este, Dochia?... Copila mea...  
 
 (Se uită lung la Boris)  
 
O, Boris! Tu n-ai plecat să mişti 
Aripa armiei spre Dunăre? 
BORIS: 
Am şi plecat!  
 
 (Coboară scările în fugă)  
 
DOCHIA: 
Sunt un copil... Am ochii de copil... 
Văd lucrurile astfel precum sunt – 
Ah, Decebal, - cât chin e-n astă lume, 
Viaţa ei este un spasmu lung, 
Totul e mărginit, durerea – nu... 
DECEBAL: 
Aşa-i, copila mea – durerea margini n-are, 
Când viaţa e o jertfă pentru ţară... 
DOCHIA: 
Un singur lucru e mai bun ca viaţa, 
Pentru că nu-i nimic, nimic chiar – moartea. 
Ah, cum nu ne-am născut pe-atunci, pe când 
Nici o fiinţă nu era, nici nefiinţă, 
Nici marea cea de aer, nici azurul, 
Nimic cuprinzător, nimic cuprins, 
Nu era moarte – nemurire nu 
Şi fără suflet răsufla în sine 
Un ce unic, ce poate nici n-a fost... 
Dar vai! Un sâmbure în acel haos 
Mişcându-se rebel – a nimicit 
Eterna pace şi de atunci durere,  
Numai durere este-n astă lume... 
Unde e starea ceea unde zeii 
Nu existau, nici oameni, nici pământ, 
Pe când acea fiinţă ne-înţeleasă 
Nu-şi aruncase umbrele în lume, 
Umbrele ce sunt: moartea şi nemurirea... 
DECEBAL: 
Copila mea... 
DOCHIA (cu disperare): 
Ah! El şi-a dat foc sie însuşi, crudul, 
Şi arderea  eternă suntem noi. 
Când se va arde-acest pământ cu totul, 
Când s-a-înnegri cerimea cea albastră, 
Când va începe ca să curgă sânge 
Din stele şi din soare, când fiinţa 
Ne-om mântui – ne-om stinge pentru veci... 
DECEBAL: 
Copila mea, iubită...  
 
(O strânge la pieptul său, o mângâie, o leagănă ca pe un prunc şi astfel încremenesc 
amândoi pe tron...)  
 
CELSUS: 
Peste pod cu mii de coifuri trece-a Romei grea mărire. 
Soarele orbeşte-n ceruri de a armelor lucire, 
Scuturi ard, carele treer şi vuiesc asurzitor; 
Iar Saturn, cu fruntea ninsă stând pe steaua alburie 
Şi-aruncând ochii lui tulburi peste-a vremii-împărăţie, 
Aiurind întreabă lumea: - Şi aceia-s muritori? 
CORUL: 
Scuturi ard, carele treer şi vuiesc asurzitor... 
Aiurind întreabă lumea: - Şi aceia-s muritori?! 
CELSUS: 
Colo unde stau Carpaţii cu de stânci înalte coaste, 
Unde paltinii pe dealuri se înşir ca mândre oaste, 
Munţii ţeapăna lor frunte o suiau-n albastre bolţi; 
Stau tăcuţi ostaşii Romei, ridicând fruntea lor lată, 
Strălucitele lor coifuri, la stâncimea detunată, 
Unde ultima cetate ridica-n nori a ei colţi. 
Nori ca de bazalt de aspri se zidesc pe-albastra boltă, 
Parcă-auzi a Mării Negre şi a Dunării revoltă 
Şi a lumei-încheieture parcă le auzi trăsnind; 
Răsculatu-s-a-Universul contra globului din aer? 
Stelele-n oştiri se mişcă? Împăraţii sori se-încaier? 
Moare lumea? Cade Roma? Surpă cerul pe pământ? 
CORUL: 
Stelele-n oştiri se mişcă? Împăraţii sori se-încaier? 
Moare lumea? Cade Roma? Surpă cerul pe pământ?! 
CELSUS: 
Iar din fundul Mării Negre, din înalte-adânce hale, 
Dintre stânce arcuite în gigantice portale 
Oastea zeilor Daciei în lungi şiruri au ieşit – 
Şi Zamolx, cu uraganul cel bătrân, prin drum de nouri, 
A lui oaste luminoasă o porni din răsărit... 
CORUL: 
Şi Zamolx, cu uraganul cel bătrân, prin drum de nouri, 
A lui oaste luminoasă o porni din răsărit! 
 
(Cortul lui Traian se luminează. Imperatorul Romei iese în prag, în echipament de război. 
Din urma lui îşi fac apariţia şi cei doi legionari credincioşi ai săi – paza personală a lui 
Traian – şi se postează la intrare. Unul dintre ei ţine în mâini coroana Imperatorului...) 
 
CELSUS: 
Murmurele se ridicau spre ceruri 
Şi tocmai când cântau Salve – Imperator, 
Poarta se dă în lături şi Traian apare: 
În van el în războaie haina schimbă, 
În van necunoscut vrea să rămâie – 
Amic şi inamic îl recunosc... 
CORUL: 
Traian în van necunoscut vrea să rămâie – 
Amic şi inamic îl recunosc! 
TRAIAN: 
Ridicaţi semnele umbrei însprea-a cerului oştire 
Şi strigaţi: Cu noi e Roma! 
CORUL: 
Cu noi e Roma!!! 
CELSUS: 
Pe un vârf de munte negru rari în zare stau stejarii, 
Iar Traian pare că vede răsărind prin ei cezarii, 
Salutând a Romei semne cu-a lor mort, adânc surâs; 
Şi încet ei trec prin aer, privind lung, cetatea dacă, 
Binecuvântând oştirea spre apus ei iarăşi pleacă, 
A lor şiruri luminoase umplu aerul de vis... 
 
(Traian scrutează depărtările cu privirea-i fulgerătoare. La orizont se arată libertul lui 
Longinus. Peste câteva clipe el ajunge în faţa Imperatorului, cade în genunchi, sleit de 
puteri). 
 
LUBERTUL: 
Iertare, Imperatore! Iertare... 
TRAIAN: 
Ce s-a-întâmplat?! (Libertul tace). Răspunde! De ce taci?! 
LIBERTUL: 
Longinus a căzut prizonier la daci... 
TRAIAN (înfuriat, îl loveşte cu piciorul): 
Nemernice, aşa l-ai apărat?!  
 
(Revenindu-şi, îl ridică pe libert în picioare, îl scutură de umeri...)  
 Ce vorbă ţi-a lăsat la despărţire? 
LIBERTUL (bâlbâindu-se): 
Bar... Bar-barul D-decebal a cutezat să-ţi ceară înapoi 
Întreg ţinutul cucerit... Şi în război ce a pierdut – 
Ca să-i plăteşti despăgubire... 
TRAIAN: 
E lacom leul... Dar să-şi mai pună pofta-n cui! 
E mult prea hâtru Decebal... Dar şi mai hâtri noi...  
 
(Dispare pentru o clipă în cortul său, după care reapare cu o cupă de lut ars. Îşi scoate 
inelul, împodobit cu o piatră, de pe degetul mijlociu al mâinii, îl aruncă la fundul cupei, 
după care îl întinde libertului)  
 
Întoarce-te-îndărăt în fuga mare 
Şi lui Longinus acest inel strecoară-l –   
El se pricepe bine ce trebuie să facă...  
 
  (aparte)  
 
Otrava-i de nădejde... Rămâne s-o desfacă...  
 
 (Se adresează, din nou, libertului)  
 
Lui Decebal să-i dai această cupă din lutul Daciei... 
Şi spune-i: Pe noi ne preocupă războiul şi nu pacea... 
Noi vrem război! Atât să-i spui... Noi vrem război, nu pace... 
A Romei demnitate eu nu-i permit s-o calce!  
  (Libertul se închină şi pleacă)  
 
Mă întrebaţi de ce sunt crud... Cum să fiu dară: 
Pot să fiu altfel? Dacă aş putea... 
Nu! Nu! Un demon inima mi-o strânge 
Prin aste locuri, prin aste ruine... 
În lupta mare... În furtune-oceanici 
Caut ceva să semene departe 
Măcar cu acea turbare, ce consumă 
Sufletul meu... Şi fără ca să-l stingă 
Este nestins... Vai mie! E etern! 
De-aceea mân popor contra popor, 
De-aceea zdrobesc ţară eu de ţară 
Şi secol sfarm de secol. Poate că speriat 
Sufletul lumei – oricât de crud ar fi, 
Oricât neînduplecat, oricât de rece – 
M-a reîmpinge-n vecinicul nimic, 
Ca niciodată să nu mai reapar... 
Voi nu ştiţi... Voi nu ştiţi ce-mi lipseşte... 
Eu dacă-aş ţine-în mână toată lumea – 
Lumea toată nu mi-ar ajunge... Şi să simţi, 
Să ştii mai dinainte că etern, 
Etern avea să ţie astă dorinţă... 
Că etern o spăimânţi un demon! Lumea – 
Chiar atunci când vei vedea-o aprinsă, 
Totuşi arderea ei nu va întrece 
Focul cel crud din sufletul tău propriu... 
Asta-i cumplit... Asta e prea cumplit! 
Aşa-i din zi în zi... Aşa-i din an în an... 
CELSUS: 
Aşa-i din zi în zi... Aşa-i din an în an... 
Aşa e din născare... Aşa este Traian... 
CORUL: 
Aşa e din născare!... Aşa este Traian!... 
 
(Libertul tot într-o fugă ajunge la Decebal. Jos, la intrare, pe prima treaptă, şade un dac – 
paza lui Longinus: el îşi ascute vârful lăncii cu o aşchie de cremene. Prin uşa cu gratii de sub 
scări se vede faţa generalului roman...) 
 
LONGINUS: 
Libertus! Ce veste mi-ai adus? 
LIBERTUS (se apropie de uşă, oşteanul dac nu-i acordă nici un semn de atenţie...): 
Nici una...  
 
 (Îi strecoară inelul cu otravă, apoi urcă scările).  
 
PAJUL DIN PRAG: 
Legatul Romei... 
DECEBAL: 
Cu-um, aşa de iute? 
CELSUS: 
Ura e repede, o, Decebal... 
CORUL: 
Ura e repede... Ura e repede, o, Decebal! 
DECEBAL (către libertul roman): 
Cu ce răspuns te-ai înturnat, Libertus? 
LIBERTUL: 
Imperatorul îţi transmite cupa asta... 
Din lutul Daciei a fost făcută... 
DECEBAL (cercetează cupa cu atenţie): 
Şi care-i tâlcul ei? 
LIBERTUL: 
Nu ştiu... Traian-Imperatorul nu doreşte pace 
El a strigat: a Romei demnitate eu nu-i permit s-o calce... 
Război până la capăt... 
DECEBAL (către pajul său): 
Adu-mi-l pe Longinus! 
 
(Pajul coboară scările în fugă, desferechează uşa beciului, împreună cu dacul de gardă şi 
amândoi rămân înmărmuriţi. Generalul roman zace mort, cu faţa în sus... Alături – inelul...) 
 
PAJUL (urcă scările, alarmat): 
Longinus zace mort... Iar lângă dânsul – 
Acest inel cu piatra sfărâmată...  
 
 (Îi întinde inelul)  
 
DECEBAL (posomorându-se): 
S-a otrăvit!... Inelul, cupa, generalul... 
Trei semne pentru noi...  
 
 (Loveşte cupa de zid, aceasta se face cioburi. Poruncitor)  
 Pe cai, pe cai! Războiul de pe urmă... Război! 
Puneţi să sune buciumele toate, 
Puneţi pe Dunăre un jug de lemn, 
Ca taurii ca să mugească – avan, 
Acea bătrână şi adâncă mare, 
Ce curge între noi şi-între romani! 
 
(La strigătele lui Decebal apar, alarmaţi, mai mulţi oşteni daci în prag, doi dintre ei îşi ridică 
buciumele, trâmbiţă alarma...) 
 
 DACII: 
 Ur-r-ah! 
 DECEBAL: 
 Războiul de pe urmă... Ah, cum îmi bate pieptul! 
 Taci, inimă! Gândeşti ca să te rupi, 
 Voieşti să mă omori cu bucuria? 
 DACII: 
 Ur-r-ah!!! 
   
(Toţi pleacă la lupta dreaptă, lupta cea de pe urmă...) 
 
 DECEBAL: 
Da, da! Strigaţi, lăsaţi-mi munţii-n urmă, 
Aprindeţi codrii noştri şi ardeţi 
Această rană veche a istoriei, 
Această bubă neagră a omenirei, 
Acest blestem ce macină popoare... 
  
 (Apare un dac grav rănit) 
 
DACUL RĂNIT: 
O, Decebal, romanii... Au spart zidirea... 
Au năvălit cu toţii în cetate... 
 
 (Cade mort) 
 
DECEBAL (disperat): 
Nu se poate! O, Zei...  
 
 (Către pajul său)  
 
Să-mi aduni pe ducii mei... Care-au mai rămas în viaţă...  
Sub arcada cea din stâncă... 
 
 (Pajul se execută. Regele dacilor, rămas singur, îşi schimbă hainele în simple 
veşminte ţărăneşti, peste care îşi aruncă o hlamidă neagră, lungă, până în pământ; îşi ia 
rămas bun de la aceste ziduri – ultimul său lăcaş pământesc...) 
 
CELSUS: 
Înrădăcinată-n munte cu trunchi lungi de neagră stâncă, 
Repezită nalt în aer din prăpastia adâncă, 
Sarmizegetusa – ajunge norii cu-a murilor colţi; 
Şi prin arcurile-înguste, făclii roşii de răşină 
Negrul nopţii îl pătează cu bolnava lor lumină, 
Rănind asprul întuneric din a halelor lungi bolţi. 
Şi prin arcuri îndoite la lumini de roşii torţii, 
Adunaţi văzu cezarul la cumplita masă-a morţii: 
Ducii daci. Făclii de smoală sunt înfipte-n stânci şi-n muri, 
Luminând halele negre, armuri albe şi curate, 
Atârnate de columne, lănci şi arcuri răzimate 
De păreţi – pavezi albastre strălucind pe stâlpii suri, 
Ducii-s nalţi ca brazi de munte, tari ca şi săpaţi din stâncă. 
Crunt e ochiul lor cel mare, tristă-i raza lor adâncă, 
Pe-a lor umeri spânzur roşii piei de tigru şi de leu, 
Tari la braţ şi drepţi la suflet şi pieptoşi, cu spete late, 
Coifuri ca granit de negre au pe frunte aşezate 
Şi-a lor plete lungi şi negre pe-umeri cad de semizeu. 
Cupele – ţeste de duşman – albe, netede, uscate, 
În argint, cu toarte de-aur prea măiestru cizelate – 
Şi cu ele-n mână-înconjur lunga masă de granit; 
Vor mai bine-o moapte crudă decât o viaţă sclavă... 
Toarnă-n ţestele măreţe vin şi peste el otravă, 
Şi-n tăcerea sântă-a nopţii ei ciocnesc, vorbesc şi râd. 
Râd şi râsul însenină adâncita lor paloare. 
Se sting una câte una faclele mirositoare, 
Se sting, una câte una, vieţile ducilor daci... 
CORUL: 
Se sting una câte una faclele mirositoare... 
Se sting, una câte una, vieţile ducilor daci! 
CELSUS: 
De pe scaune cad pe piatra rece, sură, ce podeşte Sala –  
Toţi, toţi pănă-la unul... Unul încă tot trăieşte... 
Arde sânta lui coroană, fulger ochii lui audaci... 
Luna-n ocean albastru scaldă cornul ei de aur, 
Luminând culmile sure şi adâncul colcântaur, 
Dintru care-eşit se vâră-n nouri anticul castel; 
Decebal – palid ca murul văruit în nopţi cu lună – 
Se arată în fereastră şi-şi întinde alba mână 
Moartă din hlamida neagră ce-l acopere pe el... 
DECEBAL (albit complet, păşind haotic printre trupurile dacilor, încearcă să descopere 
măcar o suflare vie, dar totu-i înzadar; oştenii săi credincioşi au preferat cupa cu otravă, 
numai să nu cadă prizonieri la romani...): 
Prin munţi, prin văi, prin ape murmurânde, 
Prin aspre stânci, luciri rătăcitoare 
Şi stelele ce curg... Prin codrii mari – 
Un vânt năpraznic... Şi vocile-au trecut... 
În fruntea soarelui ei se descoper 
Şi templul lor e Universu-întreg... 
Cu-astfel de crez poţi muri surâzând... 
 
 (Îşi smulge coroana de pe frunte, se uită lung la dânsa, de parcă ar vedea-o pentru 
prima oară în viaţă... De odată o aruncă peste ziduri, în abis...) 
 
Noi vom pieri şi vom renaşte din neant, 
Căci sufletul unui popor nu poate fi ucis... 
Vor înălţa spre ceruri sufletele noastre, 
Apoi se vor lăsa din nou pe-aceste plaiuri – 
Suntem bolnavi de veşnicie... Noi... Dacii... 
 
 (Scoate de pe capul unui dac mort căciula, şi-o potriveşte peste pletele cărunte, 
printr-un gest măiestrit îi pleoşteşte vârful spre frunte, după obiceiul dacilor simpli, apoi 
ridică un scut de metal, rotund, strălucitor, se uită în el ca într-o oglindă...) 
 
Ah! Când privesc oglinda de metal 
Şi văd în ea un om bătrân şi alb, 
Bătrân ca o poveste de demult – 
Aud parcă şoptind copii şi fete 
Povestea închegată despre soarta 
A unui rege pre nume Decebal! 
Sunt eu acesta? Eu? Nu mă cunosc... 
Acest bătrân cu iarna pe-a lui frunte, 
Acest bătrân cu faţa lui zbârcită, 
Acest bătrân pe jumătate mort... 
Acesta-s eu... Nu cred... Nu cred... 
Nu cred... De ce nu cred... Nu poate fi, 
N-aud departe bucium şi talange, 
N-aud departe un popor mergând, 
Ce fără patrie rămase-n lume... 
CORUL: 
N-aud departe bucium şi talange, 
N-aud departe un popor mergând, 
Ce fără patrie rămase-n lume! 
DECEBAL: 
Mergeţi! Mergeţi! Pământ strein să vă primească 
Şi vouă, dacele mele, pace să vă dea... 
Lăsaţi părinţii şi copiii voştri 
Să doarmă duşi în-al Daciei pământ 
Şi pustiiţi şi-împrăştiaţi prin lume – 
Purtaţi cu greu blestemul ce-l port eu... 
Dară lăsaţi, lăsaţi-mă să rămân... 
Poate că soarte mult mai fericite 
Vă-aşteaptă-n lumea largă... Mergeţi voi... 
Ce fericire-aş mai putea afla – 
Eu, biet bătrân.. Nebun pe jumătate... 
Lăsaţi-mă să dorm, unde îmi dorm copiii 
Şi inima-ne unde doarme...  
 
 (Coboară scările)  
 
O! Pământ dulce, de-aş putea să te sărut... 
Tu – etern lăcaş al păcii – 
Mult mai uşor decât coroana mea... 
 
 (Ajunge în arena din centrul scenei. Se împiedică de ceva. Cade la pământ.Se ridică. 
În faţă străluceşte coroana sa de aur, pe care o aruncaseră mai înainte... Delirând, loveşte 
coroana cu piciorul, aceasta se rostogoleşte hăt spre fundul scenei...) 
 
Şi-acum alerg dezmoştenit de tronu-mi – 
Un biet bătrân, sărac, necunoscut... 
Unde-i mărirea lumei, unde-i? 
Oare mai este ea? Mărirea lumei... 
 
 (Se amestecă printre făpturile îmbrăcate în sihare negre – cele douăsprezece femei 
cu lumânările aprinse în mână...) 
 
CORUL: 
Unde-i mărirea lumei, unde-i? 
Oare mai este ea? Mărirea lumei?! 
CELSUS: 
Dacă dreptatea e pieirea lumei, 
Atunci: fie dreptate – piară lumea... 
CORUL: 
Dacă dreptatea e pieirea lumei, 
Atunci: fie dreptate – piară lumea! 
DECEBAL: 
Sunt eu ori nu sunt eu? Aceasta-i întrebarea... 
Cu ce drept mă amestec eu aicea? 
De ce mă doare sufletul pe mine? 
Pentru că-a Daciei ţară a căzut... 
E Decebal de astăzi cel de ieri... 
Este prezentul un trecut... Ce drept am 
Să atribui nefericirea unui om, 
Ce acelaşi nume l-a purtat cu mine, 
Să mi-o atribui mie – cel de azi... 
Nu bate inima-mi în orice clipă? 
Nu sunt în orice clipă un alt om? 
În orice clipă e un altul rege – 
Un altul rege...  
 
 (Se uită în scutul-oglindă)  
 
Şi-acel bătrân a cărui umbră albă 
O văd colo-n metal... Să fiu chiar eu? 
Să fie Decebal, duşmanul Romei? 
CELSUS: 
Eşti Decebal, duşmanul Romei! 
CORUL: 
Eşti Decebal... Eşti Decebal...  
Eşti Decebal, duşmanul Romei!!! 
DECEBAL (aruncă scutul, îşi acoperă urechile, să nu mai audă...): 
Să fie acelaşi care-a fost şi ieri? 
Ce suntem noi, ce este astă viaţă? 
Pe ce se-înşiră ziua de ieri cu cea de azi? 
Cum ne cunoaştem unii şi aceiaşi, 
Ce leagă fapt de fapt şi zi de zi, 
Când ne schimbăm, când orişicare clipă 
E-acelaşi nume pentru un alt om... 
E visul unei umbre şi umbra unui vis... 
Om! Care e fiinţa ta?... Ce face 
Ca tu să fii?... Ce face să nu te risipeşti 
În propriile-ţi fapte şi gândiri? 
Sângele-acestei umbre e durerea... 
Noi fericirea o uităm în viaţă, 
Ca şi când n-ar fi fost, numai durerea... 
Ochiul tânjeşte... Ne face să privim 
Trecutul nostru dispărând în vreme, 
Ca insulele mândre-n ocean plutinde, 
De care-a vieţii neagră grea corabie 
În orice clipă se tot depărtează... 
 
 (Se repede din cercul închis al Corului, porneşte aiurea, ba într-o parte, ba în alta, 
ba se întoarce înapoi...) 
 
Noi fericirea o uităm în viaţă... 
Durerea-n veci noi o ducem cu noi... 
CORUL: 
Noi fericirea o uităm în viaţă... 
Durerea-n veci noi o ducem cu noi! 
DECEBAL (lucid): 
Fii blestemată, Romă... O nebunie 
A generaţii şi popoară, Romo! 
În multe chipuri nebunia lor 
Au zugrăvit pe pânza istoriei... 
Visul mărirei omeneşti şi-aspiră 
Oricare din noaptea vieţii sale, 
Din codri, din visele-i antice, 
Din religiuni a zei cu şapte ceruri, 
Din sate vechi ca lumea – 
Fericite peste putinţă... 
Acum aspir la-acea icoană, care 
Realizată-a fost pe-acest pământ. 
Şi-oricât de mare, oricât de mic ar fi 
Orice popor... Totuşi tu rămâi măsura 
Întunecatei lui aspiraţiuni, o, Romo! 
De-acu, superbo, - fii blestemată, –  
Tu, măr de ceartă-n istoria lumei... 
CORUL: 
În veci fii blestemată, Romo, 
Tu, măr de ceartă-n istoria lumei! 
DECEBAL: 
Gloria ta chiar e un măr de ceartă... 
Dacă vreodată din negurile vremii 
S-or descurca popoarele barbare – 
Imperiile ce-or fonda aicea 
Le vor numi imperie romană... 
Ginte cu ginte s-or tot certa mereu, 
Care din ele-ţi seamănă mai mult? 
Măsura răutăţii tale, Romo, 
Va fi măsura lor de înmândrire... 
CORUL: 
Măsura răutăţii tale, Romo, 
Va fi măsura lor de înmândrire! 
DECEBAL: 
Fii blestemată, tu, fata-morgana 
Al crudului neam omenesc.. Oraş de demoni, 
Ce-ai înfrumuseţat atâta Răul, lupta, 
Cât chiar popoare păn-acum pacifici 
Au nebunit la faima mare-a ta, 
Şi-au întors sufletul din bine-n rău 
Spre a deveni tot aşa răi ca tine – 
Dar nu şi tot aşa de mari... 
Şi drept pedeapsă-a Omenirei acestei 
Fii condamnată de a fi eternă! 
Tu eşti oglinda demonului, Romo, 
Toate frumoase par la tine... Toate 
Din desperare, din dureri zidite-s – 
Ei nu ştiu, că voind mărirea ta, 
Trebuie să poarte crudele-ţi dureri... 
Şi când întreabă ce-înseamnă epopeea 
De lungi războaie, răsturnări măreţe, 
De lacrimi şi de chin, de desperare – 
Ce e răspunsul? Iar o întrebare... 
Fii blestemată şi atât de crudă, 
Cât spre-a avea timp să porţi blestemul meu, 
Să fii eternă! O Niobe gigantă, 
Încât spre-a se-împlini blestemul meu 
S-ajungă eternitatea abia... Deci fii eternă! 
Eternă fii şi blestemată... 
CORUL: 
În veci fii blestemată, Romo, 
Eternă fii şi blestemată!!!  
 
 (Din dreapta apare DIURPANEU – predecesorul lui Decebal, acum capul preoţilor 
daci. El poartă în spate povara a peste o sută de ani, are o barbă până la brâu şi este 
complet orb... În mâna dreaptă ţine un toiag, iar cu stânga se sprijină de braţul unui 
adolescent. Veşmintele lor simple, din pânză groasă, aspră, sunt numai zdrenţe...) 
  
DIURPANEU: 
E ca şi când ar fi murit ceva 
În Univers – pare că însuşi Dumnezeu 
E mort... Cobori asupra lui, eternitate, 
Cobori cu pacea ta şi-asupra mea... 
 
 (Face câţiva paşi spre centrul arenei, unde se află Corul, înmărmurit, spre Decebal, 
care este şi el uluit de ciudatele fiinţe...) 
 
Da, singur... Totdeaauna singur... 
Cu-acest orfan ce-mi este călăuză... 
 
 (Îl mângâie pe cap) 
 
Din Asia în Roma, de la Roma-n Asia –  
Ca o lumină trece glasul meu, 
Popoarele se pleacă, marea tace, 
Lumina soarelui doar nu m-ascultă... 
Da, nu m-ascultă spre-a mă-încorona! 
O, suflet obosit, sărmane suflet... 
Pustiul Africei prin vuiet te alungă 
Ca pe-un biet aproape mort – 
În lunge caravane... Asia-îmbătată 
De visuri vechi, de-icoane, de imperii – 
În fiece copil se naşte un duşman... 
Şi marea strigă, Nordul ameninţă, 
Mişcând din codri-i roiuri de popoare, 
Şi-n acest vuiet, în astă turbare 
A vechiului pământ cad zeii, mor... 
Când eu ajung cu a lui gânduri, 
Când se-înverzeşte cerul de-înserare, 
Când ziua moare să cedeze nopţii, 
Când timpul înverzit e în cutremur, 
Când am pierdut ideea-eternităţii – 
Eu singur stau s-o reprezint aici... 
CELSUS: 
Tu singur stai s-o reprezinţi aici? 
CORUL: 
Tu singur stai s-o reprezinţi aici?! 
DIURPANEU (surprins de mulţimea de voci): 
Dar cine-ar mai putea? Cine să se simtă 
Destul titan şi îndestul asemeni, 
Ca să renască-n inima sa proprie 
Acele lungi vibrări sfâşietoare, 
Acele doruri făr-de margine, 
Ce sub o minte, ca într-o oglindă 
Ar ţine lumea într-un fel ciudat, 
Istoria în toată măreţia 
Şi în tot fatalismul său... 
Luna nici vede purpura şi moartea – 
Ea vede scena veselă, uşoară, 
Ea-aude glasuri c-ale lui... 
Dar eu sunt singur cu-al meu suflet numai, 
Cu-acest orfan ce-mi este călăuză... 
 
 (Scoate din traistă o cârmoajă de pâine, o sărută şi o întinde adolescentului, care se 
apucă s-o roadă cu poftă...) 
 
E fericit copilul şi pământul – 
Ei nu ştiu că sufletul meu este-o legendă: 
Legenda gloriei astei vechi Rome, 
Ce s-a sfârşi, ca orişicare glorie, 
Ca orişicare din legende – trist... 
CELSUS: 
Legenda gloriei astei vechi Rome 
Se va sfârşi, ca orişicare glorie... 
CORUL: 
Ca orişicare din legende: trist! 
DIURPANEU: 
O, împăraţi ai Iudeiei, regi, o, Egipet, 
Voi, regi ai Asiei, cari vă numirăţi 
Asemenea ca unul Dumnezeu – 
Şi tu ce-ai fost mărire întrupată, 
Căruia zidirile babilone – aspre,  
Pustii murinde, morminte uriaşe 
Se grămădeau în-a ta gândire gravă 
Cu infinitul tot al vremii lor – 
Spuneţi-mi voi cu toţii să zic: 
Ce-am zis e zis, ce este – este! 
Îmi spuneţi că sunt Atlas, că pământul 
Îl port pe umeri... Ah, de-aş fi... 
De-aş fi un demon sau de-aş fi un zeu – 
Dar nu sunt decât om şi numai om... 
 
 (Scoate din traistă un măr roşu) 
 
Tu, glob al lui Euclid, tu, măr în spaţiu, 
Nero de-aş fi – eu ţi-aş da cu piciorul, 
Ţi-aş zice: Sunt roman şi te despreţuiesc! 
Te-aş pune-n joc... Te-aş pierde... Dar nu sunt... 
La glasul tău eu ca o frunză tremur, 
Durerea ta o simt întreagă-n mine... 
 
 (Îi întinde mărul călăuzei sale, care muşcă din el cu lăcomie...) 
 
Amu porni-vom mai departe... 
 
 (Se îndreaptă spre fundul scenei. La un moment dat nimereşte cu toiagul peste 
coroana lui Decebal, o ridică din praful drumului pe vârful băţului...) 
 
Ce-i asta? Ce-am găsit, copile? 
CĂLĂUZA (ghiduş): 
Un fel de pirostrie ruginită... 
Bunică-mea, sărmana, punea ceaunul 
Pe aşa ceva... Să fiarbă mămăliga... 
DIURPANEU (pipăie coroana cu degetele, apoi o şterge de praf cu mâneca şi şi-o agaţă la 
cingătoarea din coajă de tei...): 
Las-că ne-a prinde bine... 
 
 (Ambii dispar dincolo de orizont. Din urma lor – şi Decebal, trist, amărât, singur... În 
timpul acesta se luminează cortul lui Traian. La intrare, în poziţie de drepţi, aşteaptă 
porunca cinci legionari romani în zale. Imperatorul Romei iese val-vârtej, vociferând...) 
 
TRAIAN: 
Să mi-l descoperiţi de sub pământ! 
Să mi-l aduceţi viu sau mort 
Pe fostul rege-al Daciei... Pe Decebal! 
Să nu-l scăpaţi cumva spre dacii liberi, 
Că-atunci e bun scăpat... În veci noi nu-l mai prindem! 
Voi ţeasta lui ca s-o trimit la Roma 
Şi s-o expun pe treptele Gemoniei... 
 
 (Legionarii romani se execută. Larmă de voci, nechezat de cai, zăngănit de arme, 
fluierături şi urlete dezmăţate...) 
 
Astă zi mare, lungă şi infernă 
Va fixa soarta lumei clătinate – 
Odată Dacia învinsă, Apusului impun o pace-eternă, 
Iar armiile mele vor trece peste mări, 
Mă voi întoarce-n Răsărit, 
Voi scormoni în Asia antică, 
Imperiu şi împărăţii... Iată visul, 
Ce-mi umblă-n cap mereu de când trăiesc, 
Cu-acelaşi lanţ unindu-i – 
Eu pot cu altul strânge gâtul lumii... 
 
 (Larma se înteţeşte. Gonaşii îl încolţesc din toate părţile pe Decebal, care se zbate 
ca un leu în capcană...) 
 
UN LEGIONAR ROMAN (arătându-l de departe pe Decebal cu vârful suliţei, râzând ca un 
smintit...): 
Decebalus pulsum regia, pulsum vita... 
CELSUS: 
Decebal, scos din domnie, scos din viaţă... 
CORUL: 
Vai, Decebal, scos din domnie, scos din viaţă!!! 
DECEBAL (se lasă într-un genunchi, sărută pământul drag şi sfânt al Daciei): 
 Nu credeam să-învăţ a muri vr-odată; 
 Pururi tânăr, înfăşurat în manta-mi, 
 Ochii mei nălţam visători la steaua singurătăţii. 
            Când de-odată tu răsărişi în cale-mi, 
 Suferinţă tu, dureros de dulce... 
 Până-n fund băui voluptatea morţii ne-îndurătoare. 
 Jalnic ard de viu chinuit ca Nessus. 
 Ori ca Hercul înveninat de haina-i; 
 Focul meu a-l stinge nu pot cu toate 
 Apele mării. 
 Pe-al meu propriu vis, mistuit mă vaiet, 
 Pe-al meu propriu rug, mă topesc în flăcări... 
 Pot să mai re-nviu luminos din el ca 
 Pasărea Phoenix? 
 Piară-mi ochii tulburători din cale, 
 Vino iar în sân, nepăsare tristă; 
 Ca să pot muri, liniştit, pe mine 
 Mie redă-mă! 
   
  (Ridică spada de jos. Blestemă). 
 
Zeci de secoli vă urcarăţi, zeci de secoli să cădeţi, 
Viaţa voastră să nu fie decât o lungă cădere! 
Cum aţi omorât voi un popor, astfel să muriţi şi voi... 
 
 (Îşi taie vâna jugulară, cu spada. Apare Dochia). 
 
DOCHIA: 
Deasupra capului tău spânzură o coroană, 
Deasupra morţii tale – o istorie, 
Istoria Daciei noastre scumpe. 
În astă noapte tu ai dispărut 
Şi eu ţi-am dat a morţii noapte... 
Eu, ce te iubesc, ce îngenunchi, ce mor! 
Ah, tată! Eu te credeam că eşti de fier, 
Credeam că moartea nu te va găsi în veci! 
 
  (Plânge) 
 
Dar tu ai luat şi ai murit...  
 
  (Boceşte) 
 
În van copilul şi-a întinde mâna 
Cea mică pe al mamei tânăr sân 
Şi va-ntreba-o: „Unde m-am născut? 
Şi unde este tatăl meu... şi unde 
E ţara mea... şi unde se vorbeşte 
Limba ce tu-mi vorbeşti, căci n-o aud?... 
Străină-i ţara care îmi dă lapte, 
Străin pământul, care grâu îmi dă...” 
Ce va răspunde-atuncea acea mamă? 
„Sărman copil – tu patrie nu ai... 
A fost odat-un împărat, va zice, 
Un împărat ce-acum demult e mort. 
Acela ridică în bătălie 
Poporul tău şi ţara – şi-o pierdu... 
Mult a trecut de-atunci, mulţi ani de lacrimi, 
Prin secoli trecem, popor exilat, 
Fără de zei, fără de ţară... 
Ca loc s-avem unde să punem capul, 
Oriunde suntem, suntem venetici, 
Ş-astfel vom merge noi din ţară-n ţară 
Până s-a şterge şi-urma neamului... 
Este un vechi blestem ce ne-urmăreşte, 
Demult, demult noi îl purtăm, sărmane...” 
Şi-atunci va întreba acel copil: 
„Mamă, de ce m-ai născut... nu-ţi fuse milă, 
Ruşine nu, nu scârbă ca să naşti 
Un sclav! Un paria, un neferice?...” 
Ş-asupra cui are să cadă vina, 
Durerea unui neam întreg? 
Asupra-mi! 
   (Ridică spada lui Decebal) 
 
Ei şi? Pământ voi fi... nesimţitor. 
Ce-mi pasă ce-or vorbi? Eu fug de ei... 
CORUL: 
Asupra cui are să cadă vina? 
Durerea unui neam întreg?! 
DIURPANEU (apare, parcă de nicăieri, de pretutindeni, cu Adolescentul ...): 
Asupra-mi!!! 
Luaţi acest copil şi mi-l jertfiţi... 
E ultima-ncercare de a-mi salva 
Poporul de la pieire... 
O, Zei! Un alt bărbat, orfană Dacie, nu ai... 
 
 (Îşi zmulge părul din cap, din barba-i încâlcită, păşeşte haotic, de unul singur, 
bocănind pământul cu toiagul...) 
 
DOCHIA (singură în centrul scenei, înconjurată doar de colţurile de piatră ale Sanctuarului – 
acest Altar Sfânt al dacilor – arena de închinăciune şi acţiune a Corului...): 
Lumea toată-i trecătoare... 
Oamenii se trec şi mor, 
Ca şi miile de unde 
Ce un suflet le pătrunde, 
Treierând necontenit 
Sânul mării infinit... 
 
 (Se uită, pentru ultima oară, la Adolescentul nevinovat, ridicat pe braţele femeilor 
în negru, care va fi jertfit, se clatină şi cade la pământ...) 
 
CORUL: 
Asupra cui are să cadă vina, 
Durerea unui neam întreg?! 
 
 (Adolescentul este aruncat în suliţele înfipte în pământ... Se face întuneric beznă. 
Eclipsă de soare. O eclipsă totală. Apoi cerul este împestriţat de un fulger...) 
 
GLASUL LUI DIURPANEU: 
Asupra-mi... Asupra-mi! Asupra-mi!!! 
 
 (Pe bolta neagră a cerului se arată capul lui Decebal, însângerat, batjocorit, retezat 
de la trup, încoronat de fulgerul-nimb...) 
 
SUTE ŞI MII DE GLASURI HAOTICE PRIN ÎNTUNERIC: 
A-sup-ra cui a-re să ca-dă vi-na?! 
Du-re-rea u-nui ne-am în-tre-e-eg?! 
GLASUL LUI DECEBAL DE DINCOLO DE MOARTE: 
De vină-s eu c-am fost ca orice om?... 
De vină-s eu că am dorit mărire? 
De vină-s eu c-am fost orbit, deşert 
Cum este lumea-întreagă?... Nu, nu, nu! 
De-o mie de ori nu... Cine mi-a spus 
Că viaţa-i vis, că gloria-i nimică? 
Cine mi-a spus c-o pulbere suntem? 
Ba mai puţin ca pulberea... O umbră! 
La leagănu-mi cânta-tu-s-a bătrâne 
Poveşti de împăraţi şi strălucire... 
Şi în junia mea mă lăudau 
Dacă-învingeam în lupte eu pe tineri... 
Războaiele poeţii le-au cântat, 
Poporul le-a cântat-o după ei... 
O lume m-a-înşelat... O lume-întreagă, 
Chiar maica... Ah, fie blestemată, 
Că m-a născut şi m-a minţit cu basme. 
Chiar maica mea mi-a înşelat viaţa... 
Poporul, timpul – toate îmi şoptiră: 
Lasă-te, Decebal, tu vei fi mare! 
Ei, bine... Dacă toţi, toţi mă-înşelară, 
De ce să nu-i fi înşelat şi eu? 
I-am amăgit asupra vieţei mele, 
Asupra minţii şi-a puterii mele... 
I-am înşelat şi i-am pierdut pe veci... 
O, minte, minte, mârşavă unealtă, 
Care slujeşti ca inima s-o-înşeli... 
Vrei să convingi că n-am pierdut nimica, 
Că ce-am avut n-a fost nimic... Şireato, 
E prea pe faţă şireţia ta... 
Prea simt în mine c-am pierdut o lume, 
Că-n orice om ce l-am pierdut în luptă – 
O lume de speranţe-am îngropat... 
 
 (Chipul lui Decebal dispare. Scena se luminează treptat. CORUL şi-a ocupat din nou 
locul său dintotdeauna – acum pe colţurile de piatră ale Sanctuarului...) 
 
CORUL: 
În orice om ce l-am pierdut în luptă – 
O lume de speranţe-am îngropat! 
 
ÎN ORICE OM CE L-AM PIERDUT ÎN LUPTĂ – 
O LUME DE SPERANŢE-AM ÎNGROPAT... 
 
  
                          
                                       C O R T I N A 
  
 
 Premiera a avut loc pe scena Teatrului Epic de Etnografie şi Folclor „ION CREANGĂ” din 
Chişinău la 15 iunie 1989 (Regizor Silviu FUSU). 
 
Acelaşi spectacol a deschis „SĂPTĂMÂNA DE TEATRU ROMÂNESC DIN BASARABIA” pe scena 
Centrului Unional de Cinematografie din Moscova, aprilie 1990. 
 
 
 
 
 
 
 
 
 
 
 
 
 
 
 
 
 
 
  
 
 
 
 
 
 
 
 
 
 
 
 
 
 
 
 
 
 
 
 
 
 
  
 
 
 
 
 
 
 
 
 
 
 
 
 
 
 
 
 
 
 
 
 
 
  
 
 
 
 
 
 
 
 
 
 
 
